open-index/open-wikipedia-markdown huggingface dataset:
মাদানি মসজিদ, ইসলামাবাদ

**মাদানি মসজিদ** () হলো পাকিস্তানের ইসলামাবাদের রাওয়াল বাঁধের কাছে মুরি সড়কে অবস্থিত একটি মসজিদ কমপ্লেক্স।

২০২৫ সালের আগস্টে এটি জাতীয়ভাবে আলোচনায় আসে যখন রাজধানী উন্নয়ন কর্তৃপক্ষ ভবন বিধিমালা প্রয়োগের অংশ হিসেবে এটি ভেঙে ফেলে। এর ফলে ব্যাপক প্রতিবাদ শুরু হয় এবং ধর্মীয় গোষ্ঠীগুলোর সাথে আলোচনার পর একই স্থানে মসজিদটি পুনর্নির্মাণের সিদ্ধান্ত গৃহীত হয়।

## পটভূমি ও উচ্ছেদ
মুরি রোডে রাওয়াল ড্যাম চকের কাছে অবস্থিত এই সাইটে একটি মসজিদের পাশাপাশি একটি সংলগ্ন মাদ্রাসাও ছিল। কর্তৃপক্ষ দাবি করেছিল যে, উভয় স্থাপনা যথাযথ অনুমোদন ছাড়াই নির্মিত হয়েছে এবং সংরক্ষিত সবুজ বেষ্টনীর জমি দখল করেছে।

২০২৫ সালের ফেব্রুয়ারিতে, লাল মসজিদের ইমাম আব্দুল আজিজ গাজীর স্ত্রী উম্মে হাসান ইসলামাবাদের শাহজাদ টাউন এলাকা থেকে গ্রেপ্তার হন। মসজিদ উচ্ছেদের পরিকল্পনার বিরুদ্ধে তার নেতৃত্বে পরিচালিত একটি প্রতিবাদের সূত্র ধরে এই গ্রেপ্তার করা হয়েছিল। পরবর্তীতে ২০২৫ সালের মার্চে ইসলামাবাদের একটি আদালত তাকে জামিন প্রদান করে।

২০২৫ সালের ৯-১০ আগস্টের শেষ রাতে সিডিএ কর্তৃপক্ষ আইনশৃঙ্খলা বাহিনীর সহায়তায় মসজিদ ও মাদ্রাসাটি ভেঙে ফেলে। শহরজুড়ে শতাধিক অবৈধ স্থাপনার বিরুদ্ধে পরিচালিত একটি অভিযানের অংশ হিসেবে এটি করা হয়েছিল। উচ্ছেদের পর খালি করা সবুজ বেষ্টনীতে চারাগাছ রোপণ করা হয়।

## প্রতিবাদ
ধর্মীয় গোষ্ঠীগুলো দ্রুত চারাগাছগুলো উপড়ে ফেলে এবং ওই স্থানে নামাজ আদায় করে প্রতিবাদ জানায়। ধর্মীয় অবমাননা এবং পবিত্র সম্পদ ধ্বংসের অভিযোগে স্বরাষ্ট্রমন্ত্রী, সিডিএ চেয়ারম্যান এবং পুলিশ কর্মকর্তাদের বিরুদ্ধে একাধিক মামলা করা হয়। আলেমদের পক্ষ থেকে অভিযোগ করা হয় যে ইসলামাবাদে আরও ৫০টি মসজিদ ভেঙে ফেলার পরিকল্পনা রয়েছে, যা প্রশাসন অস্বীকার করে। উচ্ছেদের পর লাল মসজিদের ইমাম আব্দুল আজিজ গাজী গণবিক্ষোভের আয়োজন করেন এবং সরকারের বিরুদ্ধে আইন অমান্য আন্দোলনের হুমকি দেন।

উত্তেজনা বৃদ্ধির পর ধর্মীয় গোষ্ঠীগুলো অবশিষ্ট ইট ব্যবহার করে মসজিদ পুনর্নির্মাণ শুরু করে এবং উচ্ছেদকৃত স্থানে জুমার নামাজ আদায় করে। প্রতিবাদের মুখে সেখানে একটি প্রতীকী স্থাপনা নির্মাণ করা হয়। এরপর ইসলামাবাদ প্রশাসন এবং আলেমদের প্রতিনিধিদের মধ্যে আলোচনা অনুষ্ঠিত হয়, যেখানে জেউই-এফ নেতা মাওলানা আব্দুল গফুর হায়দারী এবং মুফতি ওয়াইস আজিজ উপস্থিত ছিলেন।

## পুনর্নির্মাণ চুক্তি
২০২৫ সালের ২০ আগস্ট একটি আনুষ্ঠানিক চুক্তি স্বাক্ষরিত হয়: মসজিদটি চার মাসের মধ্যে তার আসল স্থানে পুনর্নির্মাণ করা হবে, দৈনন্দিন নামাজের জন্য একটি অস্থায়ী তাঁবু দেওয়া হবে এবং ভবিষ্যতে ইসলামাবাদে মসজিদ সংক্রান্ত যেকোনো বিষয়ে ধর্মীয় প্রতিনিধিদের সাথে আলোচনা করা হবে।

## টীকা


## তথ্যসূত্র

বিষয়শ্রেণী:দেওবন্দি মসজিদ
বিষয়শ্রেণী:ইসলামাবাদের মসজিদ
বিষয়শ্রেণী:ইসলামাবাদ
বিষয়শ্রেণী:পাকিস্তানের ধ্বংসকৃত ভবন ও স্থাপনা
বিষয়শ্রেণী:পুনর্নির্মিত ভবন ও স্থাপনা
বিষয়শ্রেণী:২০২৫-এ পাকিস্তান
সুন্নি স্টুডেন্টস' ফেডারেশন

**সুন্নি স্টুডেন্টস ফেডারেশন** (**এসএসএফ**) হলো ভারতের একটি ইসলামি ছাত্র সংগঠন। ১৯৭৩ সালে কেরলে শেখ আবুবকর আহমদের পৃষ্ঠপোষকতায় এটি যাত্রা শুরু করে। এটি সমস্থ কেরল জমিয়াতুল উলামা (এপি সুন্নি) এবং কেরল মুসলিম জামাতের সাথে যুক্ত। এসএসএফ ২০২৩ সালের ২৪, ২৫ এবং ২৬ নভেম্বর মুম্বাইয়ে তাদের সুবর্ণ জয়ন্তী (৫০ বছর) জাতীয় সম্মেলন অনুষ্ঠিত করে।

## সৌহার্দ্য কালাম

এসএসএফ ২০১৬ সালের ২০ অক্টোবর একটি প্রচারভিযান সমাপ্ত করে, যার লক্ষ্য ছিল ইসলামিক স্টেট (আইএস) ইস্যুতে সালাফি ও জামায়াতে ইসলামীর অবস্থানের সমালোচনা করা। এই প্রচারভিযানের অংশ হিসেবে তিরুবনন্তপুরম ও এরনাকুলামসহ মালাবার জেলার প্রধান পাঁচটি শহরে জনসভা এবং 'সৌহার্দ্য কাল' নামে রাজ্যব্যাপী কর্মসূচি পালন করা হয়।

## এসএসএফ-এর ৪০তম বার্ষিকী
২০১৩ সালের এপ্রিল মাসে এসএসএফ কোচিতে তিন দিনব্যাপী সম্মেলনের মাধ্যমে তাদের ৪০তম বার্ষিকী উদযাপন করে, যা কালুরের জওহরলাল নেহরু স্টেডিয়ামে সমাপ্ত হয়। কেরলের তৎকালীন মুখ্যমন্ত্রী উম্মেন চান্ডি সমাপনী অনুষ্ঠান উদ্বোধন করেন এবং শেখ আবুবকর আহমদ মূল বক্তব্য প্রদান করেন। এতে সাধারণ এবং ধর্মীয় উভয় ধরনের শিক্ষা প্রতিষ্ঠানের হাজার হাজার শিক্ষার্থী অংশ নেয়। এসএসএফ নেতারা বলেন যে, তাদের কার্যক্রম ধর্মীয় শিক্ষাকে সাধারণ শিক্ষা থেকে আলাদা করার জন্য নয়, বরং একে অপরের পরিপূরক হিসেবে বুঝতে সাহায্য করার জন্য।

## হিন্দ সফর - ভারত যাত্রা
হিন্দ সফর (যা এসএসএফ ভারত যাত্রা নামেও পরিচিত) হলো সুন্নি স্টুডেন্টস ফেডারেশন কর্তৃক আয়োজিত একটি দেশব্যাপী অভিযাত্রা, যার উদ্দেশ্য ছিল সকল শিশুর শিক্ষা নিশ্চিত করা এবং একটি 'বন্ধুসুলভ ভারত' গড়া। এই র‍্যালিটি ১২ জানুয়ারি জম্মু ও কাশ্মীরের হজরতবাল মসজিদ থেকে শুরু হয়ে কেরলে শেষ হয়। এই যাত্রাটি ১৬,০০০ কিলোমিটার পথ পাড়ি দিয়ে ২২টি রাজ্য অতিক্রম করে এবং ৪০টি স্থানে সংবর্ধনা লাভ করে।

## এসএসএফ সাহিত্যোৎসব
সাহিত্যোৎসব শিক্ষার্থীদের শিল্প ও সাহিত্য চর্চাকে উৎসাহিত করে। এই কর্মসূচিটি প্রতিটি পরিবার থেকে শুরু হয় যা 'ফ্যামিলি সাহিত্যোৎসব' নামে পরিচিত। পরবর্তীতে এটি ব্লক পর্যায়ে এবং পর্যায়ক্রমে ইউনিট, সেক্টর, ডিভিশন, জেলা ও রাজ্য পর্যায়ে অনুষ্ঠিত হয়। ২০২২ সালে গুজরাটে প্রথম জাতীয় সাহিত্যোৎসব অনুষ্ঠিত হয়েছিল।
২০২৩ সালের জাতীয় সাহিত্যোৎসবে কর্ণাটক রাজ্য বিজয়ী হয়।
২০২৪ সালের জাতীয় সাহিত্যোৎসব গোয়ার মাডগাঁওয়ে অনুষ্ঠিত হয় এবং ২ ডিসেম্বর সমাপ্ত হয়, যেখানে কর্ণাটক দল পুনরায় চ্যাম্পিয়ন হয়।

## সংবিধান যাত্রা ২০২৩
এসএসএফ তাদের সুবর্ণ জয়ন্তী উদযাপন উপলক্ষে 'সংবিধান যাত্রা' নামে একটি দেশব্যাপী র‍্যালি বের করে। এসএসএফ-এর জাতীয় সভাপতি মোহাম্মদ ফারুক সাকাফি এই র‍্যালির নেতৃত্ব দেন, যা ১২ আগস্ট জম্মু ও কাশ্মীরের শ্রীনগরে হজরতবাল মসজিদের ইমাম মুফতি বিলাল আহমেদ উদ্বোধন করেন।

এসএসএফ নেতারা জানান যে, এই যাত্রাটি ২২টি রাজ্য কভার করবে এবং ৩৩টি কেন্দ্রে সংবর্ধনার আয়োজন করা হয়েছে। এসএসএফ এই যাত্রার মাধ্যমে দেশের শিক্ষার্থীদের বিভিন্ন সামাজিক ও সাংস্কৃতিক সমস্যা তুলে ধরছে। ড. সাকাফি বলেন, "যাত্রার সময় আমরা বিভিন্ন রাজ্যের প্রধান প্রধান বিশ্ববিদ্যালয় ক্যাম্পাস পরিদর্শন করছি এবং শিক্ষার্থীদের সাথে আলাপ-আলোচনা ও বিতর্কে অংশ নিচ্ছি। আমাদের এজেন্ডায় ধর্মীয় সম্প্রীতির সমাবেশ এবং গ্রামবাসীদের পাশাপাশি শিক্ষা বিশেষজ্ঞদের সাথে বৈঠকও রয়েছে।"

## তথ্যসূত্র



## বহিঃসংযোগ
* এসএসএফ কেরলের অফিসিয়াল ওয়েবসাইট
* এসএসএফ কর্ণাটক

বিষয়শ্রেণী:সুফি সংগঠন
বিষয়শ্রেণী:যুব আন্দোলন
বিষয়শ্রেণী:ভারতে সুন্নি ইসলাম
বিষয়শ্রেণী:বেরলভী সংগঠন
বিষয়শ্রেণী:ছাত্র সংগঠন
হামদাওয়েহ ইবনে আলি ইবনে ঈসা ইবনে মাহান

**হামদাওয়েহ ইবনে আলি ইবনে ঈসা** ( ) ছিলেন ৯ম শতাব্দীর আব্বাসীয় খিলাফতের একজন সামরিক কর্মকতা। তিনি ৮১৬ সালে ইয়েমেনের গভর্নর হন। কিন্তু কিছুদিন পর তিনি কেন্দ্রীয় সরকারের বিরুদ্ধে একটি বিদ্রোহের নেতৃত্ব দেন। এটি ৮২০ সালে তাঁর পরাজয় ও বন্দী হওয়া পর্যন্ত স্থায়ী ছিল। 

## জীবনী
হামদাওয়েহ ছিলেন আলি ইবনে ঈসা ইবন মাহানের পুত্র। তাঁর পিতা আলি ইবনে ঈসা ইবনে মাহান ছিলেন আবনা' বাহিনীর একজন প্রাক্তন নেতা এবং তিনি খলিফা হারুনুর রশিদের শাসনামলে (৭৮৬–৮০৯ খ্রি.) খোরাসানে দীর্ঘদিন গভর্নর হিসেবে দায়িত্ব পালন করেন। হামদাওয়েহ প্রথম বারের মতো ইতিহাসে আবির্ভূত হন ৮১৫ সালে, যখন তিনি দক্ষিণ ইরাকে হাসান ইবন সাহলের অনুগত বাহিনীতে একজন কর্মকর্তা হিসেবে কর্মরত ছিলেন। এই সময়টি ছিল অত্যন্ত অস্থির; কারণ তখন প্রতিদ্বন্দ্বী খলিফা আল-আমিন (শা. ৮০৯–৮১৩) ও তাঁর সৎ ভাই আল-মামুনের (শা. ৮১৩–৮৩৩) মধ্যকার গৃহযুদ্ধের পরবর্তী সময় চলছিল। ৮১৫ সালের শেষের দিকে আলীয় বিদ্রোহী আবু সারায়ার মৃত্যুর পর হাসান ইবন সাহল হামদাওয়েহকে ইয়েমেনের গভর্নর হিসেবে নিয়োগ দেন। তখন ইয়েমেন আলীয় নেতা ইব্রাহিম ইবন মুসা আল-জাজারের নিয়ন্ত্রণে ছিল। হামদাওয়েহকে সমগ্র ইয়েমেন পুনরুদ্ধার করে আল-মামুনের অধীনে নিয়ে আসার দায়িত্ব দেওয়া হয়। ৮১৬ সালে হজ্জের দায়িত্বপ্রাপ্ত খলিফার ভাই আবু ইসহাকের (আল-মুতাসিম) সঙ্গে মক্কায় পৌঁছানোর পর হামদাওযেহ ইয়েমেনের দিকে অগ্রসর হন এবং ইব্রাহিমের বাহিনীর সঙ্গে যুদ্ধে অবতীর্ণ হন। এই যুদ্ধে ইব্রাহিম পরাজিত হয়ে পালাতে বাধ্য হন; ফলে হামদাওয়েহ সানা ও ইয়েমেনের পার্বত্য অঞ্চলগুলোর নিয়ন্ত্রণ গ্রহণ করতে সক্ষম হন।

৮১৭ সালে আল-মামুন যখন ইব্রাহিম ইবন মুসার ভাই আলি ইবন মুসা আর-রিদাকে নিজের উত্তরসূরি হিসেবে মনোনীত করেন, তখন কেন্দ্রীয় সরকার ইব্রাহিমের সঙ্গে সমঝোতায় পৌঁছে তাকে আনুষ্ঠানিকভাবে ইয়েমেনের গভর্নর হিসেবে নিয়োগ দেয়। কিন্তু হামদাওয়েহসহ অনেক ইয়েমেনি এই নিয়োগ মেনে নিতে অস্বীকার করেন। ৮১৮ সালে ইব্রাহিম সানার দিকে অগ্রসর হলে, হামদাওয়েহ তার বাহিনী নিয়ে তাকে প্রতিরোধ করেন। এক তীব্র যুদ্ধে হামদাওয়েহ আলীয় বাহিনীকে পরাজিত করেন এবং তাদের বহু সৈন্য নিহত হয়। ইব্রাহিম বাধ্য হয়ে মক্কায় ফিরে যান এবং হামদাওয়েহ বিদ্রোহী অবস্থাতেই ইয়েমেনের নিয়ন্ত্রণ ধরে রাখেন।

ইয়েমেনে হামদাওয়েহের শাসন ৮২০ সাল পর্যন্ত স্থায়ী হয়। ওই সময় আল-মামুন ইয়েমেনের নতুন গভর্নর হিসেবে ঈসা ইবন ইয়াজিদ আল-জুলুদিকে নিয়োগ দেন। ঈসা দক্ষিণে অগ্রসর হয়ে এক যুদ্ধে হামদাওয়েহের বাহিনীকে পরাজিত করেন। ফলে হামদাওয়েহ সানায় আশ্রয় নিতে বাধ্য হন। তবে ঈসা তাকে অনুসরণ করে শহরে প্রবেশ করেন এবং শেষ পর্যন্ত হামদাওয়েহের অবস্থান খুঁজে বের করেন। এরপর হামদাওয়েহকে গ্রেপ্তার করে বন্দি করা হয় এবং অল্প কিছুদিন পর তাকে বাগদাদে খলিফা আল-মামুনের নিকট পাঠানো হয়।

## জিয়াদি রাজবংশের প্রতিষ্ঠা
হামদাওয়েহের গভর্নরত্ব চলাকালে খিলাফতের সেনাপতি মুহাম্মদ ইবনে আবদুল্লাহ ইবন জিয়াদ পশ্চিম ইয়েমেনের তিহামাহ অঞ্চলে নিজের শাসন প্রতিষ্ঠা করেন। এ অঞ্চলটি পরবর্তীতে জিয়াদি রাজবংশের নিয়ন্ত্রণে থেকে যায়। ফলে ইয়েমেনের পরবর্তী গভর্নরদের ক্ষমতা মূলত সানা ও দেশের উচ্চভূমি এলাকাগুলোর মধ্যে সীমাবদ্ধ হয়ে পড়ে।

## তথ্যসূত্র


## গ্রন্থপঞ্জি

* 
* 
* 
* 

বিষয়শ্রেণী:আব্বাসীয় গভর্নর
সমস্ত কেরল সুন্নি স্টুডেন্টস ফেডারেশন

**সমস্ত কেরল সুন্নি স্টুডেন্টস ফেডারেশন** (**এসকেএসএসএফ**) হলো কেরলের আলেমদের সংগঠন সমস্ত কেরল জমিয়াতুল উলামার ছাত্র সংগঠন। এটি ভারতের অন্যতম বৃহত্তম ইসলামি ছাত্র সংগঠন। এই সংগঠনের সদর দপ্তর কালিকটে অবস্থিত।

## ইতিহাস
এসকেএসএসএফ একটি ছাত্র সংগঠন যা ১৯৮৯ সালে প্রতিষ্ঠিত হয়েছিল। আশির দশকের পর সমস্ত-তে সৃষ্টি হওয়া কিছু অনাকাঙ্ক্ষিত সমস্যার প্রেক্ষিতে দেশের বিভিন্ন প্রান্তে গুরুজনদের অপমান এবং বিশৃঙ্খলা সৃষ্টির প্রচেষ্টার বিরুদ্ধে এটি গঠিত হয়। সি.এইচ আইদারুস মুসলিয়ার এই মুসলিম সংগঠনের নাম ঘোষণা করেন। কে.ভি মোহাম্মদ মুসলিয়ার কুত্তানাদ এটি উদ্বোধন করেন এবং কে.কে আবুবকর হযরতের সভাপতিত্বে অনুষ্ঠিত সম্মেলনের মাধ্যমে এই মহান ছাত্র আন্দোলনের জন্ম হয়। ১৯৮৯ সালের ১৯ ফেব্রুয়ারি কালিকটের জামোরিন হাই স্কুলে এটি প্রতিষ্ঠিত হয়েছিল। সমস্ত পরীক্ষা বোর্ডের চেয়ারম্যান সি.এইচ আইদারুস মুসলিয়ার, কে.টি মানু মুসলিয়ার এবং নাটিকা ভি. মুসা মুসলিয়ারের মতো আলেমদের উপস্থিতিতে কেরলের ছাত্র আন্দোলনের ইতিহাসের এক সুন্দর অধ্যায় রচিত হয়। আশরাফ ফয়েজি কান্নাদিপারাম্বু এবং আব্দুল হামিদ ফয়েজি আম্বালাক্কাদাভু ছিলেন সংগঠনের প্রথম সভাপতি ও সম্পাদক। আইইউএমএল (IUML)-এর বর্তমান সভাপতি পানাক্কাদ সৈয়দ সাদিক আলী শিহাব থানগালও এই সংগঠনের সাবেক সভাপতিদের একজন।

## অঙ্গসংগঠন ও বিভাগসমূহ
* সাময়িকী — *সত্যধারা* (Sathyadhara)
* স্বেচ্ছাসেবী শাখা — ভিকায়া (Viqaya)
* ছাত্র ইউনিয়ন — তালাবা (Twalaba)
* মানবিক সংস্থা — সহচারী (Sahachari)
* শিক্ষা ও ক্যারিয়ার — ট্রেন্ড (Trend)
* ক্যাম্পাস উইং
* ইবাদ উইং (উপাসনা ও বিশ্বাস সংক্রান্ত)
* ইস্তিকামা
* মনীষা
* অর্গানেট
* সাংস্কৃতিক শাখা — সর্গালয়া (Sargalaya)
* মিডিয়া শাখা — সাইবার উইং
* মিম (Meem) — চিকিৎসকদের শাখা

## আরও দেখুন
* সুন্নি স্টুডেন্টস ফেডারেশন
* কেরল রাজ্য মুসলিম স্টুডেন্টস ফেডারেশন

## তথ্যসূত্র

## বহিঃসংযোগ

* সমস্ত কেরল সুন্নি স্টুডেন্টস ফেডারেশন

বিষয়শ্রেণী:সুফি সংগঠন
বিষয়শ্রেণী:ভারতে সুন্নি ইসলাম
বিষয়শ্রেণী:১৯৮৯-এ প্রতিষ্ঠিত সংগঠন
বিষয়শ্রেণী:ভারতের ছাত্র সংগঠন
বিষয়শ্রেণী:ইসলামি যুব সংগঠন
বিষয়শ্রেণী:বেরলভী সংগঠন
নিখিল ভারত উলামা ও মাশায়েখ বোর্ড

**অল ইন্ডিয়া উলামা ও মাশায়েখ বোর্ড** (সংক্ষেপে **এআইউএমবি**) হলো ভারতের সুফি ঘরানার সুন্নি মুসলিমদের একটি শীর্ষস্থানীয় সংগঠন। এটি বিভিন্ন দরগাহের সাজ্জাদানশীন, মসজিদের ইমাম, মাদ্রাসার শিক্ষক এবং সুন্নি ইসলামের ব্রেলভী আন্দোলনের সাথে যুক্ত মুফতিদের একটি প্রতিনিধিত্বকারী সংস্থা। ভারতের সকল অঙ্গরাজ্য ও কেন্দ্রশাসিত অঞ্চলে এর কার্যক্রম রয়েছে। এটি আনুষ্ঠানিকভাবে মোহাম্মদ আশরাফ কিছৌছভী কর্তৃক প্রতিষ্ঠিত হয়েছিল।

প্রাথমিকভাবে ভারতের সুন্নি সুফি মুসলিমদের প্রতিনিধিত্বকারী সংস্থা হিসেবে শুরু হলেও, বর্তমানে এআইউএমবি-র কার্যক্রম কিছুটা স্তিমিত। প্রেস রিলিজ দেওয়া ছাড়া গত কয়েক বছরে তাদের অফিশিয়াল ওয়েবসাইটে কোনো উল্লেখযোগ্য কর্মকাণ্ড দেখা যায়নি। ভারতের মুসলিমদের বিভিন্ন প্রাসঙ্গিক ইস্যুতে তাদের নীরবতা এবং মব লিঞ্চিং, ঘরবাড়ি উচ্ছেদ, এনআরসি-সিএএ এবং ওয়াকফ সংশোধন বিল ২০২৪-এর মতো বিষয়ে জোরালো ভূমিকার অভাব নিয়ে সমালোচনা রয়েছে। ২০২১ সালের পর থেকে তারা কোনো বড় ধরনের সম্মেলন আয়োজন করেনি এবং ২০২২ সালের ৯ ফেব্রুয়ারির পর কোনো বার্ষিক সভাও অনুষ্ঠিত হয়নি।

এই বোর্ডটি জনসংখ্যা অনুপাতে শিক্ষা ও কর্মসংস্থানে মুসলিমদের জন্য কার্যকর সংরক্ষণের দাবিতেও সোচ্চার। এর জন্য তারা উত্তরপ্রদেশ, রাজস্থান, গুজরাট, দিল্লি, বিহার, পশ্চিমবঙ্গ, ঝাড়খণ্ড, ছত্তিশগড়, জম্মু ও কাশ্মীরসহ বিভিন্ন রাজ্যে সভা ও সুন্নি সুফি মহাসম্মেলনের আয়োজন করেছে। মুরাদাবাদ সুন্নি সম্মেলন (৩ জানুয়ারি ২০১১), ভাগলপুর (১০ মে ২০১০), পাকবাড়া মুরাদাবাদে মুসলিম মহাপঞ্চায়েত (১৬ অক্টোবর ২০১১) এবং বেরেলিতে মাশায়েখ-ই-তরীকত সম্মেলন (২৬ নভেম্বর ২০১১), বিশ্ব সুফি ফোরাম (১৬-২০ মার্চ ২০১৬), পশ্চিমবঙ্গে সুফি সম্মেলন (ফেব্রুয়ারি ২০১৯) এবং কাশ্মীরে সুফি সম্মেলন (সেপ্টেম্বর ২০২১) উল্লেখযোগ্য কিছু উদাহরণ।

## জাতীয় নির্বাহী কমিটি

## বিশ্ব সুফি ফোরাম
অল ইন্ডিয়া উলামা ও মাশায়েখ বোর্ড ২০১৬ সালের ১৭ থেকে ২০ মার্চ নয়াদিল্লিতে বিশ্ব সুফি ফোরামের আয়োজন করেছিল। এটি ছিল বিশ্বজুড়ে ২০০ জন প্রতিনিধির একটি সমাবেশ যাদের উদ্দেশ্য ছিল সন্ত্রাসবাদ ও চরমপন্থার নিন্দা জানানো। প্রখ্যাত মুসলিম সুফি স্কলার শায়খুল ইসলাম ড. মুহাম্মদ তাহিরুল কাদেরী ২০১৬ সালের ২০ মার্চ নয়াদিল্লির রামলীলা ময়দানে মূল বক্তব্য প্রদান করেন, যেখানে তিনি সন্ত্রাসবাদ ও আত্মঘাতী বোমা হামলার কঠোর নিন্দা জানান।

## আরও দেখুন
* কারওয়ান-ই-ইসলামি

## তথ্যসূত্র

## বহিঃসংযোগ

* 

বিষয়শ্রেণী:সুফি সংগঠন
বিষয়শ্রেণী:ভারত ভিত্তিক ইসলামি সংগঠন
বিষয়শ্রেণী:ভারতে সুন্নি ইসলাম
বিষয়শ্রেণী:বেরলভী সংগঠন
এরোপ্লেন মসজিদ

***এরোপ্লেন মসজিদ*** ১৯৬০ সালে ঢাকা শহরের এলিফ্যান্ট রোডে প্রতিষ্ঠিত জামে মসজিদ। মসজিদের সিড়িঘরের উপরে একটি উড়োজাহাজের প্রতিকৃতি স্থাপিত। উড়োজাহাজের ইংরেজি 'এরোপ্লেন' অনুসারে মসজিদের নামকরণ হয়। পূর্ব পাকিস্তান আমলে নির্মিত মসজিদটি বাংলাদেশ স্বাধীন হওয়ার পর উপরের বৃদ্ধি ঘটেছে। ৫ তলা ধর্মিয় স্থাপনাটি ওয়াকফ সম্পত্তি হিসেবে পরিচালিত, ঢাকা মহানগরের অন্যতম পরিচিত মসজিদ। 

## ইতিহাস
মোহাম্মদ ইসমাইল এরোপ্লেন মসজিদ নিজ পারিবারিক জমি ও অর্থায়নে নির্মাণ করেছিলেন। তার পিতামহ মোহামদ ইব্রাহিম ঢাকার নবাব পরিবারের মুনশি ছিলেন। তিনি লালমাটিয়া ও নীলক্ষেত এলাকায় প্রায় ২০০০ বিঘা জমির মালিক ছিলেন। নীলক্ষেতের সমপত্তির একাংশ হতে ১৯৬০ সালে মসজিদ নির্মাণ করা হয়। প্রথমে এটি ১ তলা ছিল। বাংলাদেশ স্বাধীন হলে দোতলা করা হয়। ১৯৭৯ সালে মসজিদটি মোহাম্মদ ইব্রাহিমের নামে ওয়াক্‌ফ সম্পত্তি হিসেবে ঘোষণা করা হয়। পরবর্তীতে মসজিদটি ৫তলা পর্যন্ত উঠানো হয়েছে। ২০০২ সালে এই মসজিদটিতে আবাসিক মাদ্রাসার কার্যক্রম শুরু হয়।

### নামকরণ
১৯৬০-এর দশকে বিভিন্ন বস্তুর নামে জনপ্রিয় মসজিদ ছিল — ছাতা মসজিদ, জাহাজ মসজিদ। প্রতিষ্ঠাতা মসজিদটিকে একটি জনপ্রিয় ও পরিচিত বৃদ্ধির জন্য এটির মিনারে গম্বুজের বদলে উড়োজাহাজ স্থাপন করা হয়েছিল। যা মসজিদের নাম হয়ে যায়।

## বিবরণ
*এরোপ্লেন মসজিদ* ৯ কাঠা জমির উপর নির্মিত। এটি একটি ৫ তলা ধর্মিয় স্থাপনা। আবাসিক মাদ্রাসার অবস্থান মসজিদের পঞ্চম তলায়। মসজিদের পাশে একটি বৃত্তাকার সিঁড়িঘর রয়েছে যা ভবনটির একটি উল্লেখযোগ্য অংশ। উড়োজাহাজের প্রতিকৃতি পাঁচতলা সিড়িঘরের উপরে বসানো। ওয়াকফ সম্পত্তি হিসেবে মসজিদটির মালিকানায় থাকা দোকান ভাড়া ও প্রাপ্ত দান দিয়ে রক্ষণাবেক্ষণ ও পরিচালনা করা হয়। মসজিদের জনবলে একজন খতিব, তিনজন ইমাম, একজন মুয়াযযিন, দুজন শিক্ষক, তিনজন খাদেম, দুজন প্রহরী কাজ করেন।

## তথ্যসূত্র

বিষয়শ্রেণী:ঢাকা জেলার মসজিদ
বিষয়শ্রেণী:ঢাকা জেলার মাদ্রাসা
বিষয়শ্রেণী:১৯৬০-এ পূর্ব পাকিস্তানে প্রতিষ্ঠিত
গজনভিদের ভারত অভিযান

**গজনভিদের ভারত অভিযান** বলতে মূলত দশম ও একাদশ শতাব্দীর অন্যতম প্রভাবশালী গজনভি রাজবংশ কর্তৃক দুই শতাব্দীব্যাপী পরিচালিত ধারাবাহিক সামরিক অভিযানসমূহকে বোঝায়। সুলতান মাহমুদ গজনভি (শাসনকাল: ৯৯৮–১০৩০) এর নেতৃত্বে এই অভিযানগুলো ভারতীয় উপমহাদেশে পরিচালিত হয়, যা এই অঞ্চলের ইতিহাস ও সংস্কৃতির ওপর এক সুদূরপ্রসারী প্রভাব ফেলে। দ্বাদশ শতাব্দীর শেষভাগে গজনভি সাম্রাজ্যের পতন না হওয়া পর্যন্ত এই সংঘাত অব্যাহত ছিল।

দশম শতাব্দীর শেষভাগে শুরু হওয়া এই অনুপ্রবেশগুলো দক্ষিণ এশিয়ার ইতিহাসে এক অত্যন্ত গুরুত্বপূর্ণ অধ্যায় হিসেবে চিহ্নিত। সে সময় গজনভি বাহিনী পাঞ্জাব অঞ্চল এবং উত্তর ভারতসহ ভারতীয় উপমহাদেশের অনেক গভীরে প্রবেশ করে। এই অভিযানগুলোর প্রাথমিক উদ্দেশ্য ছিল ধনসম্পদ আহরণ, ইসলাম প্রচার এবং এই অঞ্চলে গজনভি শাসন সুপ্রতিষ্ঠিত করা।

​দশম শতাব্দীর শেষ নাগাদ, গজনভি শাসক সবুক্তগিন হিন্দু শাহী রাজা জয়পালের নিকট থেকে লাঘমান ও পেশাওয়ারের মধ্যবর্তী অঞ্চলটি দখল করে নেন। এটি বর্তমান আফগানিস্তান ও ভারতের কিছু অংশে গজনভিদের আধিপত্য বিস্তারের ভিত্তি স্থাপন করে। ভারতে গজনভি অভিযানসমূহ পরবর্তীকালের সেইসব ইসলামি সাম্রাজ্যের জন্য একটি গুরুত্বপূর্ণ ঐতিহাসিক পটভূমি হিসেবে কাজ করে, যা পরবর্তীতে এই উপমহাদেশের ভাগ্য নির্ধারণে বিশেষ ভূমিকা রেখেছিল।

## অভিযানের কালপঞ্জি
এই তালিকায় গজনভি এবং ভারতীয় রাজ্যগুলোর মধ্যে সংঘটিত সামরিক সংঘাতের বিবরণ দেওয়া হয়েছে।

## সবুক্তগিনের অধীনে
সবুক্তগিন ছিলেন গজনির গভর্নর আল্প-তেগিনের অন্যতম ক্রীতদাস। আল্প-তেগিনের পর যথাক্রমে তার পুত্র আবু ইসহাক এবং তার ক্রীতদাস বিলগেতিগিন স্থলাভিষিক্ত হন। ৯৭২ সালে বিলগেতিগিনের মৃত্যুর পর আল্প-তেগিনের বোরিতিুগিন নামক আরেক ক্রীতদাস সিংহাসনে আরোহণ করেন।

### গজনির অধীনস্থ হিসেবে
থাম্ব|আল্প-তেগিন
থাম্ব|সবুক্তগিনের স্বর্ণ দিনার

## আরও দেখুন
*গজনভি-হিন্দু শাহী যুদ্ধ

## টীকা

## তথ্যসূত্র

## উৎস

*
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

বিষয়শ্রেণী:১০ম শতাব্দীর সশস্ত্র সংঘাত
বিষয়শ্রেণী:১১শ শতাব্দীর সশস্ত্র সংঘাত
বিষয়শ্রেণী:১০ম শতাব্দীতে ভারত
বিষয়শ্রেণী:১১শ শতাব্দীতে ভারত
বিষয়শ্রেণী:গজনভি সাম্রাজ্য জড়িত লড়াই
বিষয়শ্রেণী:ভারতীয় রাজ্যের সাথে জড়িত যুদ্ধ
বিষয়শ্রেণী:তুর্ক জাতি জড়িত লড়াই
বিষয়শ্রেণী:দক্ষিণ এশিয়ার ইতিহাস
বিষয়শ্রেণী:মধ্যযুগীয় হিন্দুধর্ম
বিষয়শ্রেণী:ভারতীয় উপমহাদেশে মুসলিম শাসন
বিষয়শ্রেণী:ভারতের সামরিক ইতিহাস
আব্দুল খালিক হুসাইনি

**আব্দুল খালিক হুসাইনি** শান্তির দূত, সাংবাদিক, সামাজিক ও কমিউনিটি কর্মী। বর্তমানে তিনি আফগানিস্তানের একটি শীর্ষস্থানীয় সংবাদ সংস্থা খামা প্রেসে আন্তর্জাতিক সম্পর্ক বিষয়ক সাংবাদিক হিসেবে কর্মরত আছেন। এছাড়াও, তিনি ২০১৮ সালে কাবুল প্রদেশ থেকে আফগানিস্তানের জাতীয় সংসদের নিম্নকক্ষ ওলেসি জিরগার প্রার্থী ছিলেন। সেই ভোটে তিনি ৩,০০০ ভোট পেয়েছিলেন।  

## শৈশব ও শিক্ষা
হুসাইনি তার শৈশব আফগানিস্তানের রাজধানী কাবুলে কাটিয়েছেন। ১২ বছর বয়সে তিনি তার বাবা আব্দুল হুসেনকে হারান। কাবুলের গৃহযুদ্ধের কারণে তিনি আফগানিস্তানে তার পড়াশোনা চালিয়ে যেতে পারেননি এবং প্রতিবেশী দেশ পাকিস্তানে চলে যেতে বাধ্য হন, যেখানে তিনি পেশোয়ারের ইমাম হুসেন হাই স্কুল থেকে তার উচ্চ মাধ্যমিক শেষ করেন। তালেবান শাসনের পতনের পর তিনি কাবুলে ফিরে আসেন, কিন্তু ২০১৪ সাল পর্যন্ত তার পড়াশোনা পুনরায় শুরু করতে পারেননি। ২০১৪ সালে তিনি ইস্তিকলাল বিশ্ববিদ্যালয়ে আইন ও রাষ্ট্রবিজ্ঞান পড়ার জন্য যোগদান করেন। তিনি ২০১৮ সালের শুরুতে ইস্তিকলাল বিশ্ববিদ্যালয় থেকে বিএ ডিগ্রি অর্জন করেন 

## সামাজিক ও সাংস্কৃতিক কার্যক্রম
জনাব হুসাইনি শৈশব থেকেই সম্প্রদায়ের সাথে কাজ করতে আগ্রহী ছিলেন। এর ফলস্বরূপ, তিনি ২০০২ থেকে ২০১৭ সাল পর্যন্ত আফগানিস্তানে গণতন্ত্রের সমর্থনে ন্যাশনাল সলিডারিটি পার্টি অফ আফগানিস্তানে ১,০০০ জনেরও বেশি স্বেচ্ছাসেবকের নেতৃত্ব দেন। তিনি ২০০৯, ২০১৪ এবং ২০১৯ সালের আফগানিস্তানের রাষ্ট্রপতি নির্বাচনে তরুণদের কণ্ঠস্বরকে সমর্থন করার ক্ষেত্রে একটি গুরুত্বপূর্ণ ভূমিকা পালন করেছিলেন। নির্বাচন ও গণতন্ত্রের সমর্থনে তার অবদানের জন্য হুসাইনি জাতীয় ও আন্তর্জাতিক সংস্থা এবং আফগানিস্তান সরকারের কাছ থেকে বেশ কয়েকটি প্রশংসাপত্র পেয়েছেন।    

## শান্তির দূত
২০০৮ সালে আব্দুল খালিককে তাঁর সামাজিক ও সামাজিক কর্মকাণ্ডের জন্য ইউনিভার্সাল পিস ফেডারেশন (ইউপিএফ) কর্তৃক শান্তির দূত হিসেবে স্বীকৃতি দেওয়া হয়। তিনি কাবুলের বিভিন্ন অংশে স্থানীয় শান্তি কর্মসূচিতে সক্রিয়ভাবে সমর্থন জুগিয়েছেন।

সাংবাদিকতা ও সামাজিক কর্মকাণ্ডের পাশাপাশি আব্দুল খালিক আফগানিস্তানের রাষ্ট্রীয় শান্তিরক্ষা মন্ত্রণালয়ের সিনিয়র উপদেষ্টা হিসেবেও দায়িত্ব পালন করেছেন। 

## আক্রমণ থেকে বেঁচে যাওয়া
২৮শে অক্টোবর, অজ্ঞাত বন্দুকধারীরা আফগান সাংবাদিক আব্দুল খালিক হুসাইনিকে আহত করে। কাবুল শহরের পিডি৯-এ অবস্থিত একটি জাতিসংঘ কার্যালয় পরিদর্শনের সময় সশস্ত্র ব্যক্তিরা তার ওপর হামলা চালায়। এই ঘটনাটি এমন এক সময়ে ঘটল যখন তালেবানরা আবারও দেশ শাসন করছে এবং শত শত সাংবাদিক, সুশীল সমাজকর্মী ও নারী অধিকারকর্মীকে দেশ ছেড়ে পালাতে হয়েছে। আফগানিস্তানের গণমাধ্যম সহায়তাকারী সংস্থাগুলো এবং আন্তর্জাতিক সাংবাদিক সুরক্ষা কমিটি এই হামলার নিন্দা জানিয়েছে। &#x5B; *[[উইকিপিডিয়া:তথ্যসূত্র প্রয়োজন|তথ্যসূত্র প্রয়োজন]]* &#x5D;

## তথ্যসূত্র

বিষয়শ্রেণী:আফগান মুসলিম
বিষয়শ্রেণী:আফগান সক্রিয়কর্মী
বিষয়শ্রেণী:আফগান সাংবাদিক
বিষয়শ্রেণী:১৯৭৭-এ জন্ম
বিষয়শ্রেণী:জীবিত ব্যক্তি
শেরিফ মোহাম্মদ আলি আইদারা

**[[শরীফ|শেরিফ]] মোহাম্মদ আলি আইদারা** সেনেগালিজ-মৌরিতানীয় শিয়া ধর্মীয় নেতা। তিনি পশ্চিম আফ্রিকায় আন্তর্জাতিক সম্পর্ক উন্নয়নে তাঁর কর্মকাণ্ডের জন্য বিখ্যাত। তিনি সেনেগাল এবং পশ্চিম আফ্রিকার অন্যতম প্রধান শিয়া ধর্মীয় ব্যক্তিত্ব।

## শৈশব ও পরিবার
মৌরিতানীয় এবং ফুলানি বংশোদ্ভূত শরিফ মোহাম্মদ আলি আইদারা ১৯৫৯ সালে দক্ষিণ সেনেগালের কোল্ডা অঞ্চলের বনকন্টো কমিউনের দারু হিজরাতু গ্রামে জন্মগ্রহণ করেন; গ্রামটি তার বাবা প্রতিষ্ঠা করেছিলেন। তার বাবা শরিফ আল-হাসান আইদারা ছিলেন মৌরিতানিয়ার লাঘলাল গোত্রের আল লাখাল শাখার একজন মৌরিতানীয় ব্যক্তি, যিনি মরক্কোর ইদ্রিসি রাজবংশের প্রতিষ্ঠাতা মাওলে ইদ্রিসের বংশধর বলে দাবি করেন। অন্যদিকে, তার মা মাইমুনা দিয়াও ছিলেন দিয়াও বংশের একজন সেনেগালি পেউল (ফুলানি) নারী। একজন সেনেগালি 'শরিফ' হিসেবে আইদারা রাসুলুল্লাহ (সা.)-এর সরাসরি বংশধর বলে দাবি করেন (দেখুন সিলসিলা)।

সেনেগালে ঐতিহ্যবাহী ইসলামি শিক্ষা (যার বেশিরভাগই তার বাবা শিখিয়েছিলেন) শেষ করার পর, আইদারা ফ্রান্সের প্যারিসে অ্যালিয়ান্স ফ্রঁসেজ-এ (Alliance française) তার পড়াশোনা চালিয়ে যান। তিনি আরবি, ইংরেজি, ফরাসি, পুলাআর (ফুলফুলদে) এবং ওলোফ ভাষায় সাবলীল।

তার ভাই শরিফ হাবিব আইদারা বনকন্টো কমিউনের নেতা।

## কর্মজীবন
২০০০ সালে শরিফ মোহাম্মদ আলি আইদারা সেনেগালে এনজিও মোজদাহির ইন্টারন্যাশনাল ইনস্টিটিউট প্রতিষ্ঠা করেন। আইদারা মূলত শিক্ষা ও উন্নয়নের ওপর গুরুত্বারোপ করেছেন, যার মধ্যে রয়েছে সামাজিক উন্নয়ন প্রকল্প পরিচালনা, ইসলামি ক্ষুদ্রঋণ (Islamic microfinance) ব্যবস্থার প্রসার এবং সেনেগালে শিয়া ইসলাম সম্পর্কে সচেতনতা বৃদ্ধি।

কর্মজীবনের শুরুর দিকে আইদারা তার উন্নয়ন ও শিক্ষা প্রকল্পগুলো মূলত দক্ষিণ সেনেগালের কাসামানস (Casamance) অঞ্চলে (ফুলাদু) সীমাবদ্ধ রেখেছিলেন। তবে পরবর্তীতে তিনি সেনেগালের বাইরে পশ্চিম আফ্রিকার অন্যান্য দেশ যেমন— মালি, গিনি বিসাউ, বুরকিনা ফাসো, আইভরি কোস্ট এবং আরও অন্যান্য আফ্রিকান দেশে তার কার্যক্রম সম্প্রসারিত করেছেন। তিনি প্রায়শই আন্তর্জাতিকভাবে ভ্রমণ করেন এবং বিশ্ব খাদ্য কর্মসূচি (World Food Programme)-র মতো প্রধান আন্তর্জাতিক এনজিওগুলোর সাথে সহযোগিতা করেন।

তিনি সেনেগালের বিভিন্ন শহর যেমন— ডাকার, দাহরা জলোফ, কোল্ডা, জিগিনশোর, সালুম এবং ভেলিনগারা-তে মোজদাহির সম্প্রদায়কে প্রতিষ্ঠিত ও বিস্তৃত করেছেন। এছাড়াও তিনি মোজদাহির সম্প্রদায়ের গ্রাম নাজাফ আল আশরাফ প্রতিষ্ঠা করেন এবং তেল (Teyel) ও ফুলামোরি গ্রামগুলোর উন্নয়নে সহায়তা করেন, যেখানে প্রতিটি গ্রামে স্কুল ও মসজিদ নির্মাণ করা হয়েছে।

আইদারা ডাকার-এর রেডিও মোজদাহির এফএম এবং কোল্ডা-র রেডিও জাহরা এফএম স্টেশন দুটি পরিচালনা করেন।

## কাজ
ফরাসি ভাষায় বই: 

* *Les Vérités de La Succession du Prophète*
* *সাইয়্যিদ্দা [[জয়নব বিনতে আলী|জয়নাব]] (pslf) l'héroïne de [[কারবালার যুদ্ধ|কারবালা]]*
* *La prière du prophète Mouhammad (pslf) selon les membres de sa famille*
* *[[গাদীর খুমের ভাষণ|গাদির খোম]] : Qui relate l'évènement de Ghadir et le fameux discours du prophète (pslf) ce jour-là.*
* *[[আশুরা|Achoura]] jour de deuil ou jour de fête ?*
* *প্রিন্সিপিস দে লা ফাইন্যান্স ইসলামিক*

## আরও দেখুন

* সেনেগালে শিয়া ইসলাম
* মোজদাহির
* দারু হিদজিরাতু

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:১৯৫৯-এ জন্ম
তুলুজের বড় মসজিদ

**তুলুজের মহান মসজিদ** ( ) এটি ফ্রান্সের তুলুজ শহরের একটি মসজিদ । এটি ২০১৮ সালে চালু হয়। মসজিদটি শহরের দক্ষিণে এমপালোত মহল্লায় অবস্থিত এবং এতে প্রায় ৩,০০০ মুসল্লি নামাজ আদায় করতে পারেন।

## সংক্ষিপ্ত বিবরণ
৬০ লক্ষ ইউরো ব্যয়ের এই প্রকল্পের অর্থ মূলত ১৯৮৯ সালে প্রতিষ্ঠিত পার্শ্ববর্তী আল-নূর মসজিদের ১৩ বছরের একটি প্রচারণার মাধ্যমে সংগৃহীত হয়েছিল। এছাড়া ফ্রান্স সরকার, আলজেরিয়া (২১৩,০০০ ইউরো) এবং কুয়েত (১৩১,০০০ ইউরো) থেকে অনুদান পাওয়া গিয়েছিল। মসজিদের ইমাম মোহাম্মদ তাতাই ২০০৬ এবং ২০০৭ সালে লিবিয়ার নেতা মুয়াম্মার গাদ্দাফির দেওয়া অনুদান প্রত্যাখ্যান করেছিলেন।

ভবনটিতে তিনটি প্রার্থনা কক্ষ রয়েছে, যার মধ্যে একটি মহিলাদের জন্য সংরক্ষিত এবং একটি কোরআনিক স্কুল বা মাদ্রাসা রয়েছে। এটি তিউনিসিয়ার মার্বেল পাথর, তুরস্কের গালিচা ও দরজা, মিশরের ঝাড়বাতি এবং মরক্কোর স্টাকো (চুনাপাথরের আস্তরণ) দিয়ে সজ্জিত। এর বাইরের অংশে একটি সোনালী গম্বুজ এবং একটি মিনার রয়েছে। এই স্থাপনাটির স্থপতি ছিলেন ক্রিশ্চিয়ান বার্থে।

## বিতর্ক
২০২২ সালের এপ্রিলে, এই মসজিদের ইমাম মোহাম্মদ তাতাইয়াতকে ২০১৭ সালের একটি খুতবায় ইহুদিদের বিরুদ্ধে ঘৃণা উস্কে দেওয়ার জন্য চার মাসের কারাদণ্ড দেওয়ার পর আলজেরিয়ায় নির্বাসিত করা হয়। আদালত এই সিদ্ধান্তের কারণ হিসেবে জানায় যে, তাতাইয়াতের মন্তব্যগুলো ইহুদিদের বিরুদ্ধে বৈষম্য, ঘৃণা এবং সহিংসতার জন্য একটি ইচ্ছাকৃত উস্কানি ছিল এবং ইসরায়েলের বিরুদ্ধে হামাসের ৭ই অক্টোবরের হামলার পর এর একটি সুস্পষ্ট প্রতিধ্বনি ও তীব্রতা দেখা গিয়েছিল। 

## আরও দেখুন

* ফ্রান্সে ইসলাম
* ফ্রান্সের মসজিদগুলোর তালিকা
বিষয়শ্রেণী:ফ্রান্সের মসজিদ
বিষয়শ্রেণী:২০১৮-এ সম্পন্ন মসজিদ
বিষয়শ্রেণী:প্রধান মসজিদ
বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:ফরাসি ভাষার লেখা থাকা নিবন্ধ
স্টেসি গ্যাসকিল

**স্টেসি গ্যাসকিল** (, ; জন্ম: ২১ মে ২০০০) হলেন একজন মার্কিন স্নোবোর্ডার। তিনি আন্তর্জাতিক প্রতিযোগিতায় মার্কিন যুক্তরাষ্ট্রের প্রতিনিধিত্ব করেন এবং স্নোবোর্ডিংয়ের স্নোবোর্ড ক্রস বিভাগে অংশগ্রহণ করে থাকেন।

গ্যাসকিল মার্কিন যুক্তরাষ্ট্রের প্রতিনিধি হিসেবে ২০২২ এবং ২০২৬ শীতকালীন অলিম্পিকে অংশগ্রহণ করেছেন।  

## প্রারম্ভিক জীবন
স্টেসি গ্যাসকিল ২০০০ সালের ২১শে মে তারিখে মার্কিন যুক্তরাষ্ট্রের কলোরাডোতে জন্মগ্রহণ করেছেন এবং সেখানেই তার শৈশব অতিবাহিত হয়।

## খেলোয়াড়ি জীবন
গ্যাসকিল মার্কিন যুক্তরাষ্ট্রের প্রতিনিধি হিসেবে ২০২৬ শীতকালীন অলিম্পিকে স্নোবোর্ডিংয়ের সর্বমোট দুইটি পৃথক প্রতিযোগিতায় প্রতিদ্বন্দ্বিতা করেছেন।

তিনি নারীদের স্নোবোর্ড ক্রস প্রতিযোগিতায় অংশগ্রহণ করেছিলেন। তিনি প্রতিযোগিতার বাছাইপর্বের সেরা রানটি ১:১৪.৬০ সময়ে সম্পন্ন করে ত্রয়োদশ স্থান অধিকার করে নকআউট পর্বে অংশগ্রহণ করেন, যেখানে তিনি সার্বিকভাবে ১৪তম স্থান অধিকার করেন।

## তথ্যসূত্র

## বহিঃসংযোগ

* 

বিষয়শ্রেণী:২০০০-এ জন্ম
বিষয়শ্রেণী:জীবিত ব্যক্তি
বিষয়শ্রেণী:মার্কিন নারী স্নোবোর্ডার

বিষয়শ্রেণী:মার্কিন যুক্তরাষ্ট্রের অলিম্পিক স্নোবোর্ডার
বিষয়শ্রেণী:২০২৬ শীতকালীন অলিম্পিকের স্নোবোর্ডার
মেরি চার্পেন্টিয়ার

**জিন রাডেগন্দ মারি চার্পেন্টিয়ার** (৩০ অক্টোবর ১৯০৩ – ৯ অক্টোবর ১৯৯৪) ছিলেন একজন ফরাসি গণিতবিদ। তিনি ফ্রান্সে বিশুদ্ধ গণিতে ডক্টরেট ডিগ্রি অর্জনকারী প্রথম মহিলা, এবং মারি-লুইজ ডুব্রেইল-জ্যাকোতিনের পর ফ্রান্সের কোনো বিশ্ববিদ্যালয়ে গণিত বিভাগে শিক্ষক পদ লাভকারী দ্বিতীয় মহিলা।

চার্পেন্টিয়ার ১৯০৩ সালের ২৯ অথবা ৩০শে অক্টোবর তারিখে পোয়াতিয়েতে জন্মগ্রহণ করেন। তিনি ছিলেন মিশেল মারি ইউজিন চার্পেন্টিয়ার এবং মারি থেরেসা জেনেভিভ রন্দেলেতের কন্যা।

## শিক্ষা
চার্পেন্টিয়ার ১৯৩০ সালে সোসিয়েতে ম্যাথমেটিক ডি ফ্রান্সে যোগদান করেন, সম্ভবত এদমে শঁদোর পর তিনি ছিলেন তাদের দ্বিতীয় মহিলা সদস্য। তিনি পোয়াতিয়ে বিশ্ববিদ্যালয়ে জর্জেস বুলিগান্দের ছাত্রী ছিলেন, সেখানে তিনি ১৯৩১ সালে পল মন্টেলের তত্ত্বাবধানে তাঁর গবেষণা সম্পন্ন করেন।  তাঁর গবেষণাপত্রের বিষয় ছিল *একটি প্রথম-ক্রমের ডিফারেনশিয়াল সমীকরণের পেয়ানো বিন্দু সম্পর্কে* ()।

## কর্মজীবন
চার্পেন্টিয়ার হার্ভার্ড বিশ্ববিদ্যালয়ে জর্জ বার্কহফের অধীনে পোস্টডক্টরাল গবেষণা করেন। তিনি ১৯৩২ সালে জুরিখে অনুষ্ঠিত আন্তর্জাতিক গণিতবিদ কংগ্রেসে জ্যামিতির ওপর আমন্ত্রিত বক্তা ছিলেন। সেই সময়ে তিনি ফ্রান্সের বিশ্ববিদ্যালয়ে শিক্ষকতার পদ লাভ করতে পারেননি এবং পরিবর্তে উচ্চ বিদ্যালয় স্তরে শিক্ষকতা করে নিজের ভরণপোষণ করতে বাধ্য হয়েছিলেন।

তিনি ১৯৪২ সালে রেনেস বিশ্ববিদ্যালয়ে শিক্ষক পদে নিযুক্ত হন, পরে সেখানে পূর্ণ অধ্যাপক হন এবং ১৯৭৩ সালে অবসর গ্রহণ করেন।

## তথ্যসূত্র




বিষয়শ্রেণী:২০শ শতাব্দীর ফরাসি নারী
বিষয়শ্রেণী:ফরাসি নারী গণিতবিদ
বিষয়শ্রেণী:পোয়াতিয়ে বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ফরাসি গণিতবিদ
বিষয়শ্রেণী:১৯৯৪-এ মৃত্যু
বিষয়শ্রেণী:১৯০৩-এ জন্ম
পশ্চিম অস্ট্রেলিয়া রাজ্য ফুটবল দল

**পশ্চিম অস্ট্রেলিয়া ফুটবল দল** কমনওয়েলথ অব অস্ট্রেলিয়ার পশ্চিম অস্ট্রেলিয়া রাজ্যের প্রতিনিধিত্বকারী একটি দল। রাজ্য দলটি বর্তমানে ফুটবল ওয়েস্ট দ্বারা পরিচালিত হয়।

## ইতিহাস
দলটি সর্বপ্রথম ১৯০২ সালে ইংল্যান্ড ক্রিকেট দলের বিপক্ষে খেলেছিল।

## ফলাফল

### দ্বিতীয় বিশ্বযুদ্ধের আগে

### ১৯৪০ এবং ১৯৫০-এর দশকে

### ১৯৬০-এর দশকে

### মারডেকা কাপ প্রতিযোগিতা

পশ্চিম অস্ট্রেলিয়া ১৯৬৭ থেকে ১৯৭০ সালের মধ্যে চারবার মারডেকা প্রতিযোগিতা (পেস্তাবোলা মেরদেকা)-এ অংশগ্রহণ করেছিল। প্রতিযোগিতার রাজ্যের সেরা সাফল্য ছিল ১৯৬৮ সালে তৃতীয় স্থান অর্জন করেন।

### মারাহ হালিম কাপ ফুটবল প্রতিযোগিতা
পশ্চিম অস্ট্রেলিয়া ১৯৭৫ থেকে ১৯৭৭ সালের মধ্যে তিনবার ‘**মারাহ হালিম কাপ ফুটবল প্রতিযোগিতা**’-এ অংশগ্রহণ করে এবং ১৯৭৫ ও ১৯৭৬ সালে চ্যাম্পিয়ন হয়।

### ১৯৭০-এর দশক

### ১৯৮০-এর দশক

### ১৯৯০-এর দশক

### ২০০০-এর দশক

### ২০১০-এর দশক

### ২০২০-এর দশক

## নারীদের দল

## টীকা

## তথ্যসূত্র

## বহিঃসংযোগ
* 
* ফুটবল ওয়েস্টের প্রাতিষ্ঠানিক টিভি
* ফুটবল ওয়েস্টের প্রাতিষ্ঠানিক ম্যাগাজিন, বিয়ন্ড৯০
* পশ্চিম অস্ট্রেলিয়ার ফুটবল ওয়েবসাইট
দল
বিষয়শ্রেণী:অস্ট্রেলিয়ার প্রতিনিধিত্বকারী ফুটবল দলগুলো
ফুটবল
বিষয়শ্রেণী:১৯০২-এ অস্ট্রেলিয়ায় প্রতিষ্ঠিত
বিষয়শ্রেণী:১৯০২-এ প্রতিষ্ঠিত ক্রীড়া ক্লাব
সারি ইবনে হাকাম

**সারি ইবনে হাকাম ইবনে ইউসুফ আল-জুতি** ( ; মৃত্যু নভেম্বর ৮২০) ছিলেন একজন আরব সামরিক কর্মকর্তা, যিনি নবম শতাব্দীতে আব্বাসীয় খিলাফতে দুইবার মিশরের নামমাত্র গভর্নর হিসেবে দায়িত্ব পালন করেন। তিনি নিজের নিসবা **আল-বালখি** নামেও পরিচিত ছিলেন। 

## কর্মজীবন
সারি ইবনে হাকাম পাঞ্জাবের জাট বংশোদ্ভূত ছিলেন, যা নির্দেশ করে যে, তিনি দক্ষিণ এশীয় ছিলেন। তাই ধারণা করা হয় যে, তিনি বর্তমান পাকিস্তান বা ভারতের পাঞ্জাব অঞ্চলে জন্মগ্রহণ করেন।  তাঁর প্রাথমিক জীবনকাল সম্পর্কে খুবই কম তথ্য পাওয়া যায়। তবে আল-কিন্দি উল্লেখ করেন যে, তিনি প্রাথমিকভাবে 'আবনা'র একজন অপ্রভাবশালী সদস্য ছিলেন। আবনা’ ছিল একটি খুরাসানি সৈন্যদল, যারা আব্বাসীয় শাসনব্যবস্থার মূল ভিত্তি হিসেবে কাজ করত। এই সৈন্যরা বিশেষভাবে বিশ্বস্ত ও সুশৃঙ্খল হিসেবে পরিচিত ছিল। ৭৯৯ সালের দিকে সারি লাইস ইবনে ফাদলের সঙ্গে মিশর যান। সেখানে তিনি খুব দ্রুত স্থানীয় আবনা’দের মধ্যে প্রভাব বিস্তার করতে সক্ষম হন। তখন মিশর রাজনৈতিক ও সামরিক দিক থেকে এক জটিল সময় পার করছিল। ফুস্তাত নগরীর প্রাচীন আরব বসতি গোষ্ঠীর অভিজাতরা তখন ইয়েমেনি উপজাতিদের প্রভাবে ধীরে ধীরে তাদের রাজনৈতিক প্রভাব হারাচ্ছিল। এর আগে তারা কয়েক শতাব্দী ধরে ক্ষমতায় প্রভাব বজায় রেখেছিলেন। উত্তর মিশরে ইয়েমেনি উপজাতিগুলি আবদুল আজিজ ইবনুল ওয়াজির আল-জারাবির নেতৃত্বে সংগঠিত ছিল।

অষ্টম শতকের প্রথম দিকে আব্বাসীয়দের কেন্দ্রীয় ক্ষমতা মারাত্মকভাবে দুর্বল হয়ে যায়, বিশেষ করে আল-আমিন ও আল-মামুনের মধ্যে গৃহযুদ্ধের কারণে। এই দুর্বলতাকে কাজে লাগিয়ে সারি ও আবদুল আজিজ তাদের নিজ নিজ পক্ষের বাহিনী নিয়ে প্রদেশের নিয়ন্ত্রণের জন্য সংঘর্ষে লিপ্ত হন। এই সংঘর্ষ এতটাই তীব্র ছিল যে, ৮১৩ সালের দিকে মিশর কার্যত দুই অংশে বিভক্ত হয়ে যায়: উত্তরে ইয়েমেনি গোষ্ঠী এবং দক্ষিণে ও ফুসতাতে সারির বাহিনী। এই সময়ে ফুসতাতে আরব সমাজের পুরনো নীতি, ঐতিহ্য ও ক্ষমতার কাঠামো ভেঙে পড়ে এবং সেখানে তখন সামরিক বাহিনী ও উপজাতিগুলোর প্রভাব বৃদ্ধি পায়।

সারির প্রথম গভর্নরত্ব খুব সংক্ষিপ্ত ছিল, যা ৮১৬ সালের এপ্রিল থেকে সেপ্টেম্বর পর্যন্ত স্থায়ী হয়। কিন্তু ৮১৭ সালের মার্চে তিনি পুনরায় গভর্নরের পদে নিযুক্ত হন এবং ৮২০ সালের নভেম্বর পর্যন্ত মিশর শাসন করেন। তাঁর মৃত্যুর পর প্রদেশের নামমাত্র গভর্নর হিসেবে তাঁর সন্তানরা শাসনভার গ্রহণ করেন। উত্তরের নিয়ন্ত্রণ তখন আবদুল আজিজের ছেলে আলি ইবনুল আবদুল আজিজ আল-জারাবির হাতে থাকে। উল্লেখযোগ্য যে, আবদুল আজিজও ৮২০ সালে মারা যান। ৮২২ সালে আব্বাসীয়রা প্রথমবার প্রদেশের পুনঃনিয়ন্ত্রণের জন্য খালিদ ইবনে ইয়াজিদকে প্রেরণ করে।  কিন্তু তিনি ব্যর্থ হন। এরপর সারির ছেলে উবাইদুল্লাহ ইবনে সারি গভর্নরের পদে অধিষ্ঠিত হন ৮২৬ সালের মধ্যভাগ পর্যন্ত তিনি মিশর শাসন করেন। এরপর আবদাল্লাহ ইবনুল তাহিরকে মিশরের গভর্নর নিযুক্ত করা হয়। তিনি মিশরে কেন্দ্রীয় নিয়ন্ত্রণ পুনঃপ্রতিষ্ঠিত করেন।

ফরাসি প্রাচ্যবিদ তিয়ারি বিয়াঙ্কুইস বলেন, সারির মৃত্যুর পর তার সন্তানদের শাসন গ্রহণ করা ছিল মিশরে স্বায়ত্তশাসিত রাজবংশ প্রতিষ্ঠার প্রথম সূচনা। এটি পরবর্তীতে তুলুনি ও ইখশিদি রাজবংশের মতো স্বতন্ত্র ও দীর্ঘস্থায়ী রাজবংশের পথপ্রদর্শক হয়।

## আরো দেখুন

* মিশরের ইতিহাস

## তথ্যসূত্র


## সূত্র

* 
* 
* 
* 
* 

বিষয়শ্রেণী:আব্বাসীয় গভর্নর
বিষয়শ্রেণী:৮২০-এ মৃত্যু
বিষয়শ্রেণী:৮ম শতাব্দীতে জন্ম
অসলো সিনাগগ

**অসলো সিনাগগ** (  নরওয়ের সেন্ট হান্সহাউগেন অঞ্চলের অসলোতে অবস্থিত অর্থোডক্স ইহুদিদের একটি সিনাগগ। ডেট মোজাইক ট্রোসামফুন্ড () এ সিনাগগটি পরিচালনা করেন।এই সিনাগগটি ১৮৯২ সালে প্রতিষ্ঠিত হয়েছিল। তবে এর বর্তমান ভবনটি ১৯২০ সালে নির্মাণ করা হয়েছিল।

স্থাপত্য ইতিহাসবিদ ক্যারল হার্সেল ক্রিনস্কি এ ভবনটিকে "একটি সরল ও মনোরম গ্রামীণ চ্যাপেলের" সাথে সাদৃশ্যপূর্ণ বলে তুলনা করেছেন।এই গোলাকার মিনারের শীর্ষে একটি চূড়া রয়েছে এবং চূড়াটিতে ডেভিডের তারকা খচিত আছে। 

২০০৯ সালের জুন মাসে রাজা হ্যারাল্ড ভি এবং যুবরাজ হাকন সিনাগগটি পরিদর্শন করেন।  

## ইতিহাস

### ২০০৬ সালের গুলি হামলা
ওসলোর এই সিনাগগটি ২০০৬ সালে একটি সন্ত্রাসী  হামলার শিকার হয়েছিল। পুলিশের ধারণা অনুযায়ী, একটি গাড়িতে থাকা চারজন ব্যক্তি এই হামলা চালিয়েছিল। তবে এই ঘটনায় কেউ হতাহত হয়নি। অভিযুক্ত চারজন হলো:
১/২৯ বছর বয়সী পাকিস্তানি বংশোদ্ভূত আরফান ভাট্টি। ২/একজন ২৮ বছর বয়সী নরওয়েজীয়-পাকিস্তানি ৩/একজন ২৮ বছর বয়সী বিদেশি বংশোদ্ভূত নরওয়েজীয় ৪/একজন ২৬ বছর বয়সী নরওয়েজীয় নাগরিক। এদের মধ্যে ভাট্টিকে সন্ত্রাসবাদের অভিযোগ থেকে খালাস দেওয়া হলেও গুলিবর্ষণের ষড়যন্ত্রে লিপ্ত থাকার অভিযোগ এবং অন্যান্য কিছু অসংলগ্ন অভিযোগে দোষী সাব্যস্ত করা হয়। আদালত এটিকে সন্ত্রাসবাদের বদলে "গুরুতর ভাঙচুর" হিসেবে রায় দেয়। অন্য তিনজন অভিযুক্ত সব অভিযোগ থেকে খালাস পান।

### আন্তঃধর্মীয় শান্তি বলয়

২০১৫ সালের ২১ ফেব্রুয়ারি, ইহুদিবিদ্বেষী সহিংসতার প্রতি ঘৃণা প্রদর্শন করতে প্রায় ১,০০০ মানুষ শাব্বাত চলাকালীন সিনাগগটির বাইরে একটি মানবিক "শান্তি বলয়" তৈরি করে। একদল তরুণ নরওয়েজীয় মুসলিমের উদ্যোগে এই অনুষ্ঠানটির আয়োজন করা হয়। প্যারিসের ইল-দ্য-ফ্রঁস হামলা এবং কোপেনহেগেন গুলিবর্ষণের মতো ইউরোপজুড়ে বেশ কিছু সন্ত্রাসী হামলার ঠিক পরেই এই উদ্যোগ নেওয়া হয়েছিল। আয়োজক হাজরা আরশাদের মতে, এই বলয়ের উদ্দেশ্য ছিল এটি দেখানো যে "ইসলাম মানেই ভালোবাসা এবং ঐক্য।" সহ-আয়োজক জিশান আবদুল্লাহ বলেন, "আমরা প্রমাণ করতে চাই যে ইহুদি এবং মুসলিমরা একে অপরকে ঘৃণা করে না... আমরা চাই না গুটি কয়েক ব্যক্তি আমাদের সবার জন্য ইসলামের সংজ্ঞা নির্ধারণ করে দিক... যুদ্ধবাজদের চেয়ে শান্তিকামীদের সংখ্যা অনেক বেশি।"

মুসলিম, ইহুদি এবং অন্যান্য ধর্মের মানুষেরা এই ভিড়ে ঐক্যের প্রতীক হিসেবে হাত ধরাধরি করে দাঁড়িয়ে থাকে। নরওয়ের প্রধান রাব্বি মাইকেল মেলচিওর এই সময় হাভদালাহ পরবর্তী ঐতিহ্যবাহী গান "এলিয়াহু হানাভি" গেয়ে শোনান। এই মানববন্ধনটি আন্তর্জাতিক গণমাধ্যমের ব্যাপক দৃষ্টি আকর্ষণ করে। কিছু গণমাধ্যম রিপোর্টে বলা হয় যে, উপস্থিতদের মধ্যে মুসলিমরা সংখ্যালঘু ছিল। তবে নরওয়েজীয় ইহুদি সম্প্রদায়ের প্রেসিডেন্ট আরভিন কোন সাংবাদিকদের জানান যে, উপস্থিতদের মধ্যে মুসলিমদের সঠিক সংখ্যা নিরূপণ করা অসম্ভব ছিল।

## আরও দেখুন

* নরওয়েতে ইহুদিদের ইতিহাস

## তথ্যসূত্র

বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:নরওয়েজীয় ভাষার লেখা থাকা নিবন্ধ
শশীদল গার্লস হাই স্কুল

**শশীদল বালিকা উচ্চ বিদ্যালয়** (ইংরেজি: Shashidal Girl's High School) বাংলাদেশের কুমিল্লা জেলার ব্রাহ্মণপাড়া উপজেলায় অবস্থিত একটি বেসরকারি মাধ্যমিক শিক্ষাপ্রতিষ্ঠান। শশীদল ইউনিয়ন এবং এর আশেপাশের এলাকার নারী শিক্ষার প্রসারের লক্ষ্যে ২০১৩ সালে বিদ্যালয়টি প্রতিষ্ঠিত হয়। বিদ্যালয়টির ইআইআইএন (EIIN) নম্বর ১৩৭০৭৭। বর্তমানে এটি কুমিল্লা শিক্ষা বোর্ডের অধীনে পরিচালিত হচ্ছে।

## ইতিহাস
শশীদল এবং এর পার্শ্ববর্তী প্রত্যন্ত অঞ্চলের মেয়েদের আধুনিক শিক্ষায় শিক্ষিত করার উদ্দেশ্যে ২০১৩ সালে বিদ্যালয়টি প্রতিষ্ঠিত হয়। বিশিষ্ট কলামিস্ট, সাবেক কর কমিশনার এবং ন্যাশনাল এফএফ ফাউন্ডেশনের প্রতিষ্ঠাতা চেয়ারম্যান ড. এস এম জাহাঙ্গীর আলম বিদ্যালয়টি প্রতিষ্ঠা করেন। শুরুতে সীমিত পরিসরে পাঠদান শুরু হলেও সময়ের পরিক্রমায় স্থানীয় জনগণের সহযোগিতায় এটি এলাকার অন্যতম প্রধান বালিকা বিদ্যালয়ে পরিণত হয়েছে। নারী শিক্ষার প্রসার ও মেয়েদের স্বাবলম্বী করার লক্ষ্যে বিদ্যালয়টি পরিচালিত হচ্ছে। বিদ্যালয়ের শিক্ষার মানোন্নয়নে সরকারি বিধি মোতাবেক এনটিআরসিএ (NTRCA) কর্তৃক মেধাবী শিক্ষকদের নিয়োগ প্রদান করা হয়েছে, যা বিদ্যালয়ের পাঠদান কার্যক্রমে নতুন মাত্রা যোগ করেছে। 

## শিক্ষা কার্যক্রম
বিদ্যালয়টিতে ৬ষ্ঠ থেকে ১০ম শ্রেণি পর্যন্ত পাঠদান করা হয়। এখানে জাতীয় শিক্ষাক্রম ও পাঠ্যপুস্তক বোর্ড (NCTB)-এর প্রণীত সিলেবাস অনুযায়ী পাঠদান পরিচালিত হয়। মাধ্যমিক স্তরে বিজ্ঞান, মানবিক এবং ব্যবসায় শিক্ষা—এই তিনটি শাখা চালু রয়েছে। প্রতি বছর জানুয়ারি মাসে মেধা যাচাই পরীক্ষার মাধ্যমে ৬ষ্ঠ শ্রেণিতে নতুন শিক্ষার্থীদের ভর্তি কার্যক্রম সম্পন্ন করা হয়। বিদ্যালয়ের শিক্ষার্থীরা নিয়মিতভাবে এসএসসি পরীক্ষায় অংশগ্রহণ করে উল্লেখযোগ্য সাফল্য অর্জন করে আসছে। আধুনিক শিক্ষাব্যবস্থার সাথে তাল মেলাতে বিদ্যালয়ে মাল্টিমিডিয়া প্রজেক্টরের মাধ্যমে ডিজিটাল ক্লাস নেওয়ার ব্যবস্থাও রয়েছে।

## অবকাঠামো
শিক্ষার্থীদের সুষ্ঠু পাঠদানের জন্য মূল ভবনে প্রশস্ত ও কোলাহলমুক্ত শ্রেণিকক্ষ রয়েছে। প্রশাসনিক কাজের জন্য রয়েছে আলাদা কার্যালয় এবং শিক্ষকদের জন্য একটি শিক্ষক মিলনায়তন। বিজ্ঞান বিভাগের শিক্ষার্থীদের ব্যবহারিক জ্ঞান অর্জনের জন্য বিদ্যালয়ে প্রয়োজনীয় যন্ত্রপাতি সমৃদ্ধ একটি বিজ্ঞানাগার বা ল্যাবরেটরি রয়েছে। এছাড়া শিক্ষার্থীদের তথ্যপ্রযুক্তি বিষয়ে হাতে-কলমে শিক্ষার জন্য একটি আধুনিক কম্পিউটার ল্যাব এবং পাঠ্যবইয়ের বাইরের জ্ঞান অর্জনের জন্য একটি পাঠাগার রয়েছে।

## পোশাক
বিদ্যালয়ের ছাত্রীদের জন্য সুনির্দিষ্ট ইউনিফর্ম নির্ধারিত রয়েছে। ছাত্রীদের ইউনিফর্ম হিসেবে রয়েছে সবুজ রঙের কামিজ এবং সাদা রঙের সালোয়ার। এর পাশাপাশি সাদা ওড়না বা স্কার্ফ ব্যবহারের নিয়ম রয়েছে।

## সহশিক্ষা কার্যক্রম
পুঁথিগত বিদ্যার পাশাপাশি শিক্ষার্থীদের মানসিক ও শারীরিক বিকাশের জন্য বিদ্যালয়টি বিভিন্ন সহশিক্ষা কার্যক্রম পরিচালনা করে। ব্রাহ্মণপাড়া উপজেলার বিভিন্ন ক্রীড়া প্রতিযোগিতায় বিদ্যালয়টির শিক্ষার্থীদের নিয়মিত অংশগ্রহণ রয়েছে। এর মধ্যে উল্লেখযোগ্য হলো:
* বার্ষিক ও শীতকালীন ক্রীড়া প্রতিযোগিতা এবং পুরস্কার বিতরণী
* বিতর্ক ও রচনা প্রতিযোগিতা
* গার্ল গাইডস ও স্কাউটিং
* বৃক্ষরোপণ কর্মসূচি
* আন্তর্জাতিক মাতৃভাষা দিবস, স্বাধীনতা দিবস ও জাতীয় শোক দিবসসহ বিভিন্ন জাতীয় দিবস সাড়ম্বরে উদ্‌যাপন।

## তথ্যসূত্র

## বহিঃসংযোগ

বিষয়শ্রেণী:২০১৩-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:কুমিল্লা জেলার বিদ্যালয়
বিষয়শ্রেণী:ব্রাহ্মণপাড়া উপজেলার শিক্ষাপ্রতিষ্ঠান
বিষয়শ্রেণী:বাংলাদেশের বালিকা বিদ্যালয়
ইন্দিরা চ্যাটার্জি

থাম্ব|2026 সালে ওবেরওলফাচে ইন্দিরা
**ইন্দিরা লারা চ্যাটার্জি** (জন্ম ২৫ জানুয়ারি ১৯৭৩) একজন সুইস-ভারতীয় গণিতবিদ, যিনি ফ্রান্সে কোত দাজুর বিশ্ববিদ্যালয়ের জে. এ. দিওদোনে গবেষণাগারে গণিতের অধ্যাপক হিসেবে কর্মরত। তাঁর গবেষণার বিষয় নিম্ন-মাত্রিক জ্যামিতি, ঘনকীয় জটিল এবং জ্যামিতিক গ্রুপ তত্ত্ব। তিনি গণিতে লিঙ্গবৈষম্য এবং প্রাতিষ্ঠানিক পক্ষপাতিত্ব নিয়েও গবেষণা করেছেন। 

## শিক্ষা ও কর্মজীবন
ইন্দিরা লোজানে জন্মগ্রহণ করেন, তাঁর বাবা ছিলেন একজন ভারতীয়, সৃষ্টিধর চ্যাটার্জি, যিনি সম্ভাবনা তত্ত্ববিদ হিসেবে কাজ করতেন; তাঁর মা ছিলেন টিসিনোর একজন সুইস মহিলা, কার্লা বোলোগনিনি। ইন্দিরা একজন সুইস নাগরিক এবং ভারতের বিদেশস্থ নাগরিকত্বের অধিকারী। লোজান বিশ্ববিদ্যালয়ে অপরাধবিদ্যা এবং তারপর সমাজবিজ্ঞান অধ্যয়নের উদ্দেশ্যে প্রবেশ করার পর, তিনি গণিত বিষয়ে চলে যান, তিনি ১৯৯৫ সালে গণিতে লাইসেন্স এবং ১৯৯৭ সালে ডিপ্লোমা অর্জন করেন। তিনি ২০০১ সালে ইটিএইচ জুরিখ থেকে গণিতে ডক্টরেট সম্পন্ন করেন। তাঁর গবেষণাপত্রের শিরোনাম ছিল *নির্দিষ্ট কিছু বিচ্ছিন্ন গোষ্ঠীর বৈশিষ্ট্য (আরডি)* ()। এখানে নির্দিষ্ট কিছু বিচ্ছিন্ন দলের  ক্ষেত্রে দ্রুত ক্ষয় বৈশিষ্ট্যটি নিয়ে গবেষণা করা হয়েছে, যেটি ভিনসেন্ট লাফোর্গ বাম-কনেস অনুমানের প্রেক্ষিতে প্রবর্তন করেছিলেন। যৌথভাবে এই গবেষণার তত্ত্বাবধান করেছিলেন মার্ক বার্গার এবং অ্যালাইন ভ্যালেট।

কর্নেল ইউনিভার্সিটিতে এইচসি ওয়াং সহকারী অধ্যাপক হিসেবে কাজ করার পর, তিনি ২০০৫ সালে ওহাইও স্টেট ইউনিভার্সিটিতে টেনিউর-ট্র্যাক ফ্যাকাল্টি পদে (স্থায়ী হওয়ার সুযোগসম্পন্ন শিক্ষকের পদ) যোগ দেন এবং ২০১১ সাল পর্যন্ত সেখানেই ছিলেন। ২০১০ সালে তিনি স্থায়িত্ব অর্জন করেছিলেন। ২০০৭ সালে, তিনি এনএসএফ ক্যারিয়ার অ্যাওয়ার্ড বিজয়ী ১৬ জন মার্কিন গণিতবিদের মধ্যে একজন ছিলেন। এদিকে, ২০০৭ সালে, তিনি ফ্রান্সের অরলিয়ঁ বিশ্ববিদ্যালয়ে (ওহাইও স্টেট থেকে ছুটি নিয়ে) অধ্যাপক হিসেবে কাজ শুরু করেন এবং ২০১০ সালে প্রথম শ্রেণীর অধ্যাপক পদে উন্নীত হন। ২০১৪ সালে তিনি জেএ ডিউডনে ল্যাবরেটরিতে তাঁর বর্তমান পদে চলে আসেন, যা মূলত নিস সোফিয়া অ্যান্টিপোলিস বিশ্ববিদ্যালয়ের সাথে এবং বর্তমানে কোত দাজুর বিশ্ববিদ্যালয়ের সাথে যুক্ত।

তিনি  বৈজ্ঞানিক পরিষদেও দায়িত্ব পালন করেন।

## অ্যানিমেশন
গাণিতিক গবেষণার পাশাপাশি, ইন্দিরা সাধারণ শ্রোতাদের জন্য বক্তৃতার উদ্দেশ্যে জ্যামিতিক গ্রুপ তত্ত্বের ধারণাগুলি ব্যাখ্যা করার জন্য অ্যানিমেটেড অঙ্কন তৈরি করেছেন এবং ইনস্টিটিউট ফর কম্পিউটেশনাল অ্যাণ্ড এক্সপেরিমেন্টাল রিসার্চ ইন ম্যাথমেটিক্সের "ইলাস্ট্রেটিং ম্যাথমেটিক্স" প্রোগ্রামে তাঁর অঙ্কনগুলি প্রদর্শন করেছেন।

## স্বীকৃতি
ইন্দিরা ২০১৪ থেকে ২০১৯ সাল পর্যন্ত ফ্রান্সের বিশ্ববিদ্যালয় ইনস্টিটিউটের জুনিয়র সদস্য ছিলেন।

## তথ্যসূত্র




## বহিঃসংযোগ

* হোম পেজ

বিষয়শ্রেণী:ওহাইও স্টেট বিশ্ববিদ্যালয়ের শিক্ষক
বিষয়শ্রেণী:কর্নেল বিশ্ববিদ্যালয়ের শিক্ষক
বিষয়শ্রেণী:ইটিএইচ জুরিখের প্রাক্তন শিক্ষার্থী
বিষয়শ্রেণী:নারী গণিতবিদ
বিষয়শ্রেণী:ভারতীয় গণিতবিদ
বিষয়শ্রেণী:সুইজারল্যান্ডীয় গণিতবিদ
বিষয়শ্রেণী:জীবিত ব্যক্তি
বিষয়শ্রেণী:১৯৭৩-এ জন্ম
জো চ্যাটজিডাকিস

**জো মারিয়া চাৎজিদাকিস** (৩ এপ্রিল ১৯৫৫ – ২২ জানুয়ারি ২০২৫) ছিলেন একজন ফরাসি গণিতবিদ, তিনি ফ্রান্সের প্যারিসে অবস্থিত একোল নর্মাল সুপেরিয়রে গবেষণা পরিচালক হিসেবে কর্মরত ছিলেন।

## জীবন ও কর্মজীবন
চ্যাটজিডাকিস ১৯৫৫ সালের ৩ এপ্রিল জন্মগ্রহণ করেন। তিনি ১৯৮৪ সালে ইয়েল বিশ্ববিদ্যালয় থেকে অ্যাঙ্গাস ম্যাকিনটায়ারের তত্ত্বাবধানে প্রোফাইনাইট গ্রুপের মডেল তত্ত্বের ওপর একটি গবেষণাপত্র সহ পিএইচডি ডিগ্রি অর্জন করেন। তিনি একোল নর্মাল সুপেরিয়রের *গণিত ও প্রয়োগ বিভাগে* () বীজগণিত এবং জ্যামিতির বরিষ্ঠ গবেষক এবং দল পরিচালক ছিলেন।

তাঁর গবেষণার বিষয় ছিল মডেল তত্ত্ব এবং পার্থক্য বীজগণিত। তাঁকে ২০২০ সালে টারস্কি বক্তৃতা দেওয়ার জন্য আমন্ত্রণ জানানো হয়েছিল, যদিও কোভিড-১৯ মহামারীর কারণে বক্তৃতাগুলি স্থগিত করা হয়েছিল।

চাৎজিদাকিস ৬৯ বছর বয়সে ২০২৫ সালের ২২শে জানুয়ারি প্যারিসে মৃত্যুবরণ করেন।

## সম্মাননা ও পুরস্কার
চাৎজিদাকিস ২০১৩ সালে লেকন্ট পুরস্কার জিতেছিলেন এবং ২০১৪ সালে আন্তর্জাতিক গণিতবিদ কংগ্রেসে আমন্ত্রিত বক্তা ছিলেন। তিনি ২০২০ সালের শরতের জন্য এমএসআরআই চের্ন অধ্যাপক হিসেবে মনোনীত হন।

## তথ্যসূত্র

## বহিঃসংযোগ

* হোম পেজ

বিষয়শ্রেণী:২০২৫-এ মৃত্যু
বিষয়শ্রেণী:১৯৫৫-এ জন্ম
আবদুকাদির মোহাম্মদ আবদুকাদির

**আবদিকাদির মোহাম্মদ আবদিকাদির** (জন্ম ১৯৭৯ বা ১৯৮৫)   সোমালি সন্ত্রাসী সংগঠন আল-শাবাবের অন্যতম বিপজ্জনক কমান্ডার হিসেবে পরিচিত।   জানা যায়, তিনি বেশ কয়েকটি সন্ত্রাসী হামলার পরিকল্পনায় কেন্দ্রীয় ভূমিকা পালন করেছেন। তিনি আল-শাবাব ও আল-কায়েদা ইন দ্য অ্যারাবিয়ান পেনিনসুলা (একিউএপি)-এর মধ্যে সংযোগ স্থাপনের জন্য দায়ী। 

২০১৪ সালে মার্কিন পররাষ্ট্র দপ্তর তার গ্রেপ্তারের কাজে সাহায্যকৃত তথ্যের জন্য ৩ মিলিয়ন মার্কিন ডলার পর্যন্ত পুরস্কার ঘোষণা করেছিল।   ২০২১ সালের ৬ই আগস্ট, মার্কিন পররাষ্ট্র দপ্তর আবদিকাদিরকে বিশেষভাবে মনোনীত বৈশ্বিক সন্ত্রাসী হিসেবে ঘোষণা করে। 
## প্রাথমিক জীবন
আবদুকাদির মোহাম্মদ আবদুকাদিরের জন্ম সম্পর্কে খুব বেশি নিশ্চিত তথ্য জানা যায় না। ধারণা করা হয় যে, তিনি সোমালিয়া বা কেনিয়ায় ১৯৭৯ এবং ১৯৮৫ সালে জন্মগ্রহণ করেন। তার শিক্ষাজীবন সম্পর্কে তেমন কিছু জানা যায় না। তবে, যৌবনে তিনি আল-কায়েদার সাথে জড়িয়ে পড়েন। তিনি আল কায়েদার নতুন সদস্যদের প্রশিক্ষণ দেওয়ার কাজেও নিযুক্ত ছিলেন বলে জানা যায়।

## কার্যকলাপ
আব্দুল কাদির (ইকরিমা) কেনিয়ায় ১৯৯৮ সালের মার্কিন দূতাবাস বোমা হামলা এবং ২০০২ সালের মোম্বাসা হামলার পরিকল্পনাকারীদের সাথে জড়িত ছিলেন বলে ধারণা করা হয়।  তিনি ২০০৪ থেকে ২০০৮ সাল পর্যন্ত নরওয়ের মোয়েলভ (Moelv) শহরে একজন রাজনৈতিক আশ্রয়প্রার্থী হিসেবে বসবাস করেন এবং সেখান থেকে নরওয়েজীয় ভ্রমণ নথি (travel documents) লাভ করেন। এরপর তিনি প্রায় এক বছর যুক্তরাজ্যে বসবাস করেন। প্রতিবেদন অনুযায়ী, তিনি ইংরেজি, সোমালি, সোয়াহিলি, ফরাসি, নরওয়েজীয় এবং কিছু আরবিসহ বেশ কয়েকটি ভাষায় কথা বলতে পারেন।

ইকরিমা কেনিয়ায় বেশ কয়েকটি সন্ত্রাসী ষড়যন্ত্রে জড়িত ছিলেন বলে অভিযোগ রয়েছে। এর মধ্যে ২০১৩ সালের এপ্রিলে মান্ডেরা বিমানবন্দরকে লক্ষ্য করে হামলা, ২০১১ সালে তরুণদের সন্ত্রাসী হিসেবে গড়ে তোলার প্রশিক্ষণ এবং ২০১১-২০১২ সালে কেনিয়ার সংসদ ভবন, নাইরোবিতে অবস্থিত জাতিসংঘের কার্যালয় ও কেনিয়ার রাজনীতিবিদদের ওপর আল-কায়েদা সমর্থিত হামলার পরিকল্পনা উল্লেখযোগ্য। ধারণা করা হয় যে, তিনি ২০১৩ সালের ওয়েস্টগেট শপিং মল হামলার পরিকল্পনার সাথেও যুক্ত থাকতে পারেন; বিশেষ করে এই হামলার অন্যতম মূল হোতা হাসান আবদি ধুহুলো ছিলেন সোমালি বংশোদ্ভূত একজন নরওয়েজীয় নাগরিক।

২০১৩ সালের অক্টোবরে সোমালিয়ার বারাওয়া (Barawa) শহরে মার্কিন নেভি সিল (US Navy SEALs) কর্তৃক পরিচালিত একটি ব্যর্থ অভিযানের মূল লক্ষ্য ছিলেন ইকরিমা।

## তথ্যসূত্র

বিষয়শ্রেণী:জন্মের সাল অনিশ্চিত
বিষয়শ্রেণী:২০শ শতাব্দীতে জন্ম
বিষয়শ্রেণী:জীবিত ব্যক্তি
আব্দুল্লাহ ইবনে ইয়াকতার

**আবদুল্লাহ ইবনে ইয়াকতার** ( আরবি: عبد الله بن يقطر) ছিলেন একজন আলীয় যোদ্ধা ও আহাল আল বায়তের একজন একনিষ্ঠ সমর্থক, যিনি কারবালার যুদ্ধে শাহাদাত বরণ করেন। কিছু সূত্রে উল্লেখ করা হয়েছে, আলি ইবনে আবি তালিব ও তাঁর পুত্র হুসাইন ইবনে আলিকে অভিশাপ দিতে অস্বীকার করার কারণে তাঁকে দারুল খিলাফা থেকে বহিষ্কার করা হয়। বেশ কয়েকটি সূত্রে তাকে কারবালার শহিদদের অন্তর্ভুক্ত করা হয়েছে।

## প্রাথমিক জীবন
আবদুল্লাহ ইবনে ইয়াকতার মদিনা নগরীতে জন্মগ্রহণ করেন। তার পূর্ণনাম ছিল আবদুল্লাহ ইবন ইয়াক্তার ইবনে আবি আক্বব আল-লাইসি। তিনি বনু লাইস ইবন বকর ইবন আব্দে মানাফ ইবন কিনানা বংশের একজন সদস্য ছিলেন।  তিনি হুসাইন ইবনে আলির *রিদাঈ ভাই* (দুধভাই) হিসেবে পরিচিত ছিলেন। শৈশবে তারা উভয়েই একই নারীর দুধ পান করেন। এই ঘনিষ্ঠ সম্পর্কের কারণেই ইবনে হাজার আসকালানি আবদুল্লাহকে সাহাবিদের অন্তর্ভুক্ত বলে গণ্য করেন।

## পরিবার
অধিকাংশ ইতিহাসবিদের মতে, আব্দুল্লাহর পিতার নাম ছিল ইয়াকতার। তবে ইতিহাসবিদ আল-তাবারি এই ক্ষেত্রে ব্যতিক্রম উল্লেখ করেছেন। তিনি তাঁর পিতার নাম বাকতার উল্লেখ করেছেন। তাঁর মায়ের নাম ছিল মায়মুনা। 

## কুফার প্রতিনিধি
অধিকাংশ ঐতিহাসিক ও গবেষকের মতে, হুসাইন ইবনে আলি কুফার দিকে যাত্রার সংবাদ জানাতে মুসলিম ইবনে আকীলের কাছে একটি চিঠি প্রেরণ করেন। এই উদ্দেশ্যে তিনি আবদুল্লাহ ইবন ইয়াকতারকে কুফায় পাঠান, যাতে তিনি মুসলিম ইবন আকিলকে জানাতে পারেন যে, হুসাইন ইবনে আলির কাফেলা কুফার উদ্দেশ্যে রওনা হয়েছে।

## শাহাদাত
কারবালার যুদ্ধে বন্দী হওয়ার পর উবাইদুল্লাহ ইবনে যিয়াদ ‘আব্দুল্লাহ ইবন ইয়াকতারকে প্রাসাদের ছাদ থেকে ফেলে দেওয়ার নির্দেশ দেন। এতে তার মৃত্যু হয়নি; তবে তার হাড় ভেঙে যায় এবং তিনি প্রচণ্ড যন্ত্রণায় ভুগতে থাকেন। এরপর একজন ব্যক্তি নিচে নেমে এসে তার শিরশ্ছেদ করে। যখন আশেপাশের লোকজন তার এই হত্যাকাণ্ডের প্রতিবাদ করে, তখন হত্যাকারী বলে যে, সে কেবল তাকে যন্ত্রণা থেকে মুক্তি দিতে চেয়েছিল। আত-তাবারি উল্লেখ করেন যে, এই ব্যক্তির নাম ছিল আবদুল মালিক ইবনে উমাইর আল-লাখমি।

অন্যদিকে, ইবনে কাসির এই ঘটনা কায়েস ইবন মুসাহ্হার নামক এক ব্যক্তির সাথে সম্পর্কিত করেন। ইবন কাসিরের মতো তিনিও কায়েস ইবন মুসাহ্হারকে পত্রবাহক হিসেবে বিবেচনা করেন। তিনি ‘আব্দুল্লাহ ইবন ইয়াকতারের ঘটনাও আল-ইরশাদ গ্রন্থে উল্লেখ করেন। তবে এটিকে দুর্বল বর্ণনা (রিপোর্ট) হিসেবে গণ্য করেন।

অপরদিকে, ইবনে সা'দ বর্ণনা করেন যে, ‘আব্দুল্লাহ কুফায় ইবনে জিয়াদের আগমনের প্রথম দিনেই শহীদ হন, যা মুসলিম ইবনে আকিলের শাহাদাতের আগেই সংঘটিত হয়। 

## তথ্যসূত্র

বিষয়শ্রেণী:কারবালার যুদ্ধে নিহত ব্যক্তি
বিষয়শ্রেণী:৬০৫-এ জন্ম
বিষয়শ্রেণী:৬৮০-এ মৃত্যু
বিষয়শ্রেণী:হোসাইন ইবনে আলী
বিষয়শ্রেণী:হুসাইনীয়
বিষয়শ্রেণী:মদিনার ব্যক্তি
লরা শোবার্ড

**লরা শোবার্ড** (জন্ম ১৯৮০) একজন ফরাসি গণিতবিদ এবং একোল পলিটেকনিকের মহাপরিচালক। তিনি এই প্রকৌশল বিদ্যালয়ে এই পদে অধিষ্ঠিত প্রথম মহিলা। তিনি ২০২৩ সাল থেকে বিদ্যালয়টির পরিচালনা পর্ষদের অন্তর্বর্তীকালীন চেয়ারপার্সন হিসেবেও দায়িত্ব পালন করছেন।

## শিক্ষা ও কর্মজীবন
লরা শোবার্ড ১৯৯৯ সালে একোল পলিটেকনিকে যোগদান করেন। তিনি জঁ-এরিক পিনের তত্ত্বাবধানে প্রথাগত ভাষার বীজগাণিতিক পদ্ধতিসমূহের ওপর কাজ করে ২০০৭ সালে প্যারিস দিদেরো বিশ্ববিদ্যালয় থেকে গণিতে পিএইচডি লাভ করেন।

২০০৬ সালে, তিনি ফরাসি অস্ত্রশস্ত্র অধিদপ্তরে (ডিজিএ) কৃত্রিম বুদ্ধিমত্তা বিশেষজ্ঞ হিসেবে যোগদান করেন, সেখানে তিনি ফরাসি ভাষার অডিও ডকুমেন্টের বিভিন্ন স্বয়ংক্রিয় বিশ্লেষণ সিস্টেম (অনুলিপি, বিভাজন, নামীয় সত্তা শনাক্তকরণ) মূল্যায়নের জন্য *এস্টার ২*  প্রচারাভিযান আয়োজনে উল্লেখযোগ্যভাবে অবদান রাখেন। ২০১০ সালে গোয়েন্দা বিভাগের তথ্য সিস্টেম আর্কিটেক্ট হওয়ার পর, ২০১৩ সালের ফেব্রুয়ারিতে তিনি কৌশলগত *এসএমই* অফিসের প্রধান হিসেবে নিযুক্ত হন এবং তারপর ২০১৭ সালের জানুয়ারি থেকে আগস্ট পর্যন্ত তিনি ডিজিএ-তেই বাজেট প্রোগ্রামিংয়ের দায়িত্বে ছিলেন।

২০১৭ সালের ২৮শে আগস্ট, লরা শোবার্ডকে ফরাসি সশস্ত্র বাহিনী মন্ত্রী ফ্লোরেন্স পার্লির কার্যালয়ের উদ্ভাবন উপদেষ্টা হিসেবে নিযুক্ত করা হয়। তিনি উল্লেখযোগ্যভাবে ডেফিনভেস্ট তহবিল তৈরিতে অবদান রাখেন, ফ্রান্সে প্রতিরক্ষা খাতের কৌশলগত সংস্থাগুলিকে সহায়তা করার লক্ষ্যে এটি একটি বিনিয়োগ তহবিল।

২০২২ সালের ৫ই অক্টোবর ফরাসি মন্ত্রী পরিষদের অধিবেশনে, তিনি একোল পলিটেকনিকের মহাপরিচালক নিযুক্ত হন এবং এই পদে অধিষ্ঠিত প্রথম মহিলা হন। ২০২৩ সালের ১৭ই সেপ্টেম্বর, তিনি একোল পলিটেকনিকের পরিচালনা পর্ষদের ভারপ্রাপ্ত চেয়ার নিযুক্ত হন।

## পুরস্কার ও সম্মাননা

* জাতীয় মেধা পদক () (২০১৭)
* নাইট অফ দ্য লেজিওঁ দনর (২০২১)

## তথ্যসূত্র

বিষয়শ্রেণী:লেজিওঁ দনরের ফরাসি প্রাপক
বিষয়শ্রেণী:১৯৮০-এ জন্ম
বিষয়শ্রেণী:লেজিওঁ দনরের নাইট
বিষয়শ্রেণী:জীবিত ব্যক্তি
কারিন শেমলা

থাম্ব|২০০৯ সালে ওবেরওলফাখের গণিত গবেষণা ইনস্টিটিউটে শেমলা।
**কারিন শেমলা** (জন্ম ৮ ফেব্রুয়ারি ১৯৫৭) একজন ফরাসি নাগরিক এবং গণিতের ইতিহাসবিদ ও সিনোলজিস্ট (চীনা সভ্যতার অধ্যয়নকারী)। তিনি সেন্টার ন্যাশনাল ডি লা রিসার্চ সাইন্টিফিকে (সিএনআরএস) গবেষণা পরিচালক হিসেবে কর্মরত। তিনি নিউ ইয়র্ক ইউনিভার্সিটি ইনস্টিটিউট ফর দ্য স্টাডি অফ দ্য অ্যানসিয়েন্ট ওয়ার্ল্ডয়ের একজন সিনিয়র ফেলোও। তিনি ২০১৯ সালে আমেরিকান ফিলোসফিক্যাল সোসাইটির সদস্য নির্বাচিত হন।

## শিক্ষা
শেমলা প্যারিস দিদেরো বিশ্ববিদ্যালয় এবং একোল নরমাল সুপেরিয়র ডি জিউনস ফিলেস-এ অধ্যয়ন করেন। তিনি ১৯৭৮ সালে গণিতে অ্যাগ্রিগেশন (ফরাসি সরকারি শিক্ষা ব্যবস্থায় সিভিল সার্ভিসের জন্য সবচেয়ে প্রতিযোগিতামূলক ও মর্যাদাপূর্ণ পরীক্ষা) এবং ১৯৭৯ সালে অ্যাডভান্সড স্টাডিজের ডিপ্লোমা অর্জন করেন। এই সময়ে, তিনি বিশুদ্ধ গণিত নিয়ে কাজ করতেন। ১৯৮০ সালে, ইলিয়া প্রিগোজিনের কাজ দেখে প্রভাবিত হয়ে, তিনি চীনে ভ্রমণ করেন এবং চীনা গণিতের ইতিহাস অধ্যয়নের জন্য একটি সিঙ্গার-পোলিনিয়াক বৃত্তি লাভ করেন। ফ্রান্সে ফিরে এসে, তিনি ১৯৮২ সালে প্যারিস ১৩ বিশ্ববিদ্যালয় থেকে গণিতের ইতিহাসে পিএইচডি অর্জন করেন এবং সেই সময়ে *সিএনআরএস*-এ কাজ শুরু করেন।

## অবদান
শেমলার গবেষণার আগ্রহের বিষয়গুলির মধ্যে রয়েছে চীনা গণিত, উনবিংশ শতাব্দীর ফরাসি জ্যামিতি এবং গণিতের ইতিহাসের তত্ত্ব। 

গুয়ো শুচুনের সাথে, শেমলা ২০০৪ সালে *<nowiki/>'গণিত শিল্পের নয়টি অধ্যায়'<nowiki/>* বইটির একটি সমালোচনামূলক সংস্করণ এবং ফরাসি অনুবাদ প্রকাশ করেন। তিনি সেসিল মিশেলের সাথে *<nowiki/>'প্রাচীন বিশ্বে গণিত, প্রশাসনিক এবং অর্থনৈতিক কার্যকলাপ*' (স্প্রিংগার, ২০২০) বইটির সহ-সম্পাদকও।

## স্বীকৃতি
১৯৯৮ সালে আন্তর্জাতিক গণিতবিদ কংগ্রেসে চেমলা একজন আমন্ত্রিত বক্তা ছিলেন। তিনি ২০০৪ সালে একাডেমি অফ সায়েন্সেস লিওপোল্ডিনা, ২০০৫ সালে আন্তর্জাতিক বিজ্ঞান ইতিহাস একাডেমি, এবং ২০১৩ সালে অ্যাকাডেমিয়া ইউরোপিয়ার সদস্য হন। ২০১৩ – ২০১৪ সালে তিনি ঘেন্ট বিশ্ববিদ্যালয়ে বিজ্ঞানের ইতিহাসের সার্টন চেয়ারের অধিকারী ছিলেন। তিনি ২০১৪ – ২০১৬ সাল পর্যন্ত ইউরোপীয় বিজ্ঞান ইতিহাস সমিতির সভাপতি হিসেবে দায়িত্ব পালন করেন। তিনি ২০২০ সালের অটো নিউগেবাউয়ার পুরস্কার এবং ২০২১ সালের এলএমএস-বিএসএইচএম হার্স্ট পুরস্কারের বিজয়ী।

## তথ্যসূত্র

বিষয়শ্রেণী:২১শ শতাব্দীর ফরাসি ইতিহাসবিদ
বিষয়শ্রেণী:মার্কিন ফিলোসফিক্যাল সোসাইটির সদস্য
বিষয়শ্রেণী:২০শ শতাব্দীর ফরাসি ইতিহাসবিদ
বিষয়শ্রেণী:জীবিত ব্যক্তি
বিষয়শ্রেণী:১৯৫৮-এ জন্ম